qundao/data-zh-poetry huggingface dataset:
次韵曹贰卿苦雪
作者：潘希曾
朝代：明

闭门风雪卧终朝，偶为诗筒引兴饶。便欲访朋千里去，宁知待伴几时消。寒深玉宇愁空阔，病减清樽坐寂寥。旧隐半荒归未得，多情犹谢小山招。
次韵曹贰卿长至见寄
作者：潘希曾
朝代：明

官閒赢得作诗忙，冻墨朝来又几行。江国瞻天逢至日，酒杯娱客共年光。雪随风散回晴景，冰带泉澌落野塘。世事悠悠时序转，细推消息意何长。
次韵曹贰卿食蟹
作者：潘希曾
朝代：明

毕卓嗜蟹兴莫当，酒杯时自倾鹅黄。金膏玉髓良足贵，残甲败戈非所伤。风味十分匕箸底，纵横几许沙洲傍。城昏市远不易觅，咏尔徒和琳琅章。
次韵曹霜厓催梅因忆旧廨梅花
作者：潘希曾
朝代：明

当檐无复故枝垂，颇忆年时索笑奇。花向邻家须发早，春来此日未为迟。诗筒往复宁多事，羯鼓风流有所思。水畔亭台烦豫扫，短筇行拟觅深卮。
次韵曹霜厓园梅为风所苦
作者：潘希曾
朝代：明

寄语逋翁莫漫悲，风狂未损好花枝。芳宜送酒何愁落，香欲沾衣不惮吹。乍点宫妆凭小试，渐成鼎味待深知。繁华摆落尤奇绝，月夕来看豫作期。
次韵曹霜厓梅开见寄
作者：潘希曾
朝代：明

霜葩初见隔墙枝，尚及新正未是迟。寒气袭人朝梦破，暗香牵兴晚吟宜。情多怕弄风前笛，病起思倾月下卮。我屋一株仍冷蕊，却疑春色与君私。
次韵曹霜厓清明见寄
作者：潘希曾
朝代：明

一春多梦竟难明，流水飞花伤客情。脩禊亭荒觞未泛，登楼地僻赋初成。狂风暴雨过寒食，野蔌山殽入夜烹。珍重诗筒相慰藉，此心惟合向君倾。
次韵李学士梦弼会同年于隆禧寺四首
作者：潘希曾
朝代：明

游兴逐群仙，秋林梵宇鲜。蒲团闲独坐，莎径偶同穿。酒令难辞罚，诗盟敢擅权。分携各无语，已悟上乘禅。南郭赴幽期，秋风动客悲。半生一梦过，万事二毛知。交久真情见，官閒野性宜。菊花迟亦好，簪鬓莫教辞。僧房分半榻，坐我白云间。暂脱浮生累，聊娱此日閒。露松垂砌湿，霜藓缀墙斑。为谢良朋引，从兹得往还。二纪同年友，相逢几度新。鬓缘忧国改，道贵任吾真。饮量开今雨，游踪避俗尘。重寻曲江约，屈指不多人。
次韵李学士梦弼会同年于隆禧寺四首·其一
作者：潘希曾
朝代：明

游兴逐群仙，秋林梵宇鲜。蒲团闲独坐，莎径偶同穿。酒令难辞罚，诗盟敢擅权。分携各无语，已悟上乘禅。
次韵李学士梦弼会同年于隆禧寺四首·其三
作者：潘希曾
朝代：明

僧房分半榻，坐我白云间。暂脱浮生累，聊娱此日閒。露松垂砌湿，霜藓缀墙斑。为谢良朋引，从兹得往还。
次韵李学士梦弼会同年于隆禧寺四首·其二
作者：潘希曾
朝代：明

南郭赴幽期，秋风动客悲。半生一梦过，万事二毛知。交久真情见，官閒野性宜。菊花迟亦好，簪鬓莫教辞。
次韵李学士梦弼会同年于隆禧寺四首·其四
作者：潘希曾
朝代：明

二纪同年友，相逢几度新。鬓缘忧国改，道贵任吾真。饮量开今雨，游踪避俗尘。重寻曲江约，屈指不多人。
次韵李宫允梦弼二首
作者：潘希曾
朝代：明

春色今年稍较迟，赏心犹自托深期。绿情红意无消息，漫和阳春一阕词。两日东风作意吹，柳稍黄浅绿回迟。疏慵颇怯红尘陌，羸马探春独不疲。
次韵李宫允梦弼二首·其一
作者：潘希曾
朝代：明

春色今年稍较迟，赏心犹自托深期。绿情红意无消息，漫和阳春一阕词。
次韵李宫允梦弼二首·其二
作者：潘希曾
朝代：明

两日东风作意吹，柳稍黄浅绿回迟。疏慵颇怯红尘陌，羸马探春独不疲。
次韵李宫允赏莲四首
作者：潘希曾
朝代：明

骚坛意气许同袍，百战如公一世豪。花畔相携容易醉，又知公瑾本醇醪。纳凉深院怜荷静，共折荷筒当酒杯。十二阑干明月转，酒酣花睡两忘猜。酒傍芰荷香自别，肉兼丝竹调还高。晚来暑退堪行乐，坐待银河洗发毛。碧荷凝露夜凉新，命酒催诗第几巡。痛饮狂歌花事了，我犹忘我岂知人。
次韵李宫允赏莲四首·其一
作者：潘希曾
朝代：明

骚坛意气许同袍，百战如公一世豪。花畔相携容易醉，又知公瑾本醇醪。
次韵李宫允赏莲四首·其三
作者：潘希曾
朝代：明

酒傍芰荷香自别，肉兼丝竹调还高。晚来暑退堪行乐，坐待银河洗发毛。
次韵李宫允赏莲四首·其二
作者：潘希曾
朝代：明

纳凉深院怜荷静，共折荷筒当酒杯。十二阑干明月转，酒酣花睡两忘猜。
次韵李宫允赏莲四首·其四
作者：潘希曾
朝代：明

碧荷凝露夜凉新，命酒催诗第几巡。痛饮狂歌花事了，我犹忘我岂知人。
次韵汪东峰咏葵
作者：潘希曾
朝代：明

露浥园葵夏景凉，绿阴深处艳红藏。足能自卫如多智，心喜常倾祗向阳。吟笔好凭丹点铁，舞筵休羡锦为裳。十年献纳同青琐，对此还应各断肠。
次韵温内翰民怀夜坐见寄
作者：潘希曾
朝代：明

静院隔尘境，微凉生暮天。写怀诗俊逸，投我意勤拳。鹤梦风惊觉，花神月与传。想应箕踞处，清极不成眠。
次韵留别曹霜厓二首
作者：潘希曾
朝代：明

幸托同官契，三年一日如。笑谈更下榻，出入每联车。吾道终何补，公才暂可储。难逢嗟易别，莫放酒杯疏。风雨惊行色，衔杯意渺如。下江俄击楫，趋阙更膏车。丽句劳相赠，空囊富所储。平生久要谊，不为别离疏。
次韵留别曹霜厓二首·其一
作者：潘希曾
朝代：明

幸托同官契，三年一日如。笑谈更下榻，出入每联车。吾道终何补，公才暂可储。难逢嗟易别，莫放酒杯疏。
次韵留别曹霜厓二首·其二
作者：潘希曾
朝代：明

风雨惊行色，衔杯意渺如。下江俄击楫，趋阙更膏车。丽句劳相赠，空囊富所储。平生久要谊，不为别离疏。
次韵简赵李二内翰
作者：潘希曾
朝代：明

三年不入未央宫，侍从谁期此日同。仙岛往还无弱水，鹏程搏击有刚风。子昂笔阵千人废，太白骚坛一世雄。閒扫药栏须枉顾，酒钱三百挂青铜。
次韵荅安南国王兼辞其赆
作者：潘希曾
朝代：明

皇家声教古无前，此日春风动海天。龙节远辉南斗外，鸟星长拱北辰边。藩垣义在思分土，献纳才疏愧济川。临别何须重金币，赠言馀意忆他年。
次韵荅张东所廷实
作者：潘希曾
朝代：明

出尘心迹了无缨，三十年来四海名。诗酒对时聊尔尔，行藏于世只平平。春风偶下贤人榻，南国空惭使者旌。牡蛎门墙菊花径，白云深锁不胜情。
次韵荅李序庵
作者：潘希曾
朝代：明

搔首流年万事新，交游赢得故情真。未论车马来今雨，直许金兰到古人。邀月酒杯频入夜，傍花棋局不沾尘。多君满腹琅玕在，阊阖终须次第陈。
次韵荅陈院长纪行见寄
作者：潘希曾
朝代：明

楼船西上路倭迟，两岸江风飐画旗。民俗正劳千里问，年华休叹二毛知。肇开山邑绥无赖，半减田租慰阻饥。老我提兵思按堵，喜沾馀润和新辞。
次韵荅韩信山
作者：潘希曾
朝代：明

短鬓逢春不称搔，衙回聊免簿书劳。诗偿我债千篇少，楼羡君家百尺高。敢谓杜陵浑漫兴，亦知王粲未为豪。来朝作意同登眺，柳外花边任所遭。
次韵赵太史尔锡喜灯花见寄
作者：潘希曾
朝代：明

萧条空斋夜，灯烬花蕊灿。故人忽诗来，尺素写强半。取诗就灯窥，读之百忧散。锵然球玉鸣，烂若盘珠转。缅怀琼瑶报，面目良有腼。想当孤咏时，焚香坐清宴。深忧渺江湖，信断衡阳雁。兵戈久未息，畴与当一面。空抱济世奇，回肠不成断。啸歌自发舒，托寓复冲淡。旨哉非浪言，三复吾不厌。起舞唾壶缺，顾影巾纱岸。空囊获至宝，富贵俄可办。灯花信有徵，钱财奚足愿。
次韵酬仲仁兄见寄
作者：潘希曾
朝代：明

滁阳岁暮积离忧，尺素俄传自泰州。咫尺不同游宦地，寻常空忆读书楼。泮芹香动春初采，棣萼诗成夜自讴。却羡故园溪上月，解分清影傍邗沟。
次韵酬安南国王饯别之作
作者：潘希曾
朝代：明

万里观风百越春，瘴烟消尽物华新。车书不异成周制，飞跃元同大造仁。稍自沧溟输海错，永依朱鸟奠炎神。畏天事大无穷意，裁入新诗寄我频。
次韵酬谢内翰以中仍期枉顾
作者：潘希曾
朝代：明

高斋足秋雨，幽兴迥难亲。理悟床头易，香酣瓮面春。乡评今视昔，世态假疑真。何夕西城月，清谈共可人。
次韵酬陈院长登滕王阁见寄二首
作者：潘希曾
朝代：明

老我登高欠此楼，羡公乘兴及清秋。尚馀文字三王后，不尽江湖万里愁。极浦风来樵笛起，危城日落贾帆收。却怜章贡遥相汇，一路民风托共诹。绿波芳草恨堪论，高阁难期共一尊。何处江山如此好，古来题刻至今存。花随流水春环砌，雁度寒云夜叫阍。自是好游心尚壮，不知秋鬓点霜痕。
次韵酬陈院长登滕王阁见寄二首·其一
作者：潘希曾
朝代：明

老我登高欠此楼，羡公乘兴及清秋。尚馀文字三王后，不尽江湖万里愁。极浦风来樵笛起，危城日落贾帆收。却怜章贡遥相汇，一路民风托共诹。
次韵酬陈院长登滕王阁见寄二首·其二
作者：潘希曾
朝代：明

绿波芳草恨堪论，高阁难期共一尊。何处江山如此好，古来题刻至今存。花随流水春环砌，雁度寒云夜叫阍。自是好游心尚壮，不知秋鬓点霜痕。
次韵陈宪副归田
作者：潘希曾
朝代：明

人间宦海几桑田，稳泛沧浪旧钓船。冠挂神羊馀正直，身将仙鹤去联翩。季鹰感慨秋来早，元亮归休醉欲眠。最是閒中多日月，相逢不敢问流年。
次韵韩太卿春昼见寄
作者：潘希曾
朝代：明

一官閒散共天涯，忽忽春风已落花。不为绿苔怜踏破，杖藜终日话君家。
武冈道中
作者：潘希曾
朝代：明

山翠重重踏不开，马疲慵著短鞭催。侵寻卒岁诗全少，邂逅逢梅首重回。边徼未妨持节去，笑谈曾拟折冲来。每怀宦牒无优暇，惭负芸窗旧卷堆。
毗陵道中
作者：潘希曾
朝代：明

泽国风光别，残冬天气柔。水平鸣桨滑，山近捲帘幽。得句呼儿写，开尊与妇酬。青林挂红日，留我一停舟。
永定乘小艇东下
作者：潘希曾
朝代：明

小艇下狂澜，征途暂解鞍。清秋一夜雨，乱石百重滩。山向船头合，天如井底观。寒猿自啼伴，羁思苦相干。
永州道中
作者：潘希曾
朝代：明

南岳南来五岭连，黄茅望断瘴云边。未知游子归何日，又见梅花送一年。行路雨晴多负笠，居人冬晚不衣绵。异蛇见说无人捕，官政于今可胜前。
江上漫兴
作者：潘希曾
朝代：明

江上寒梅香己浮，梅边苍竹意仍幽。独将书画米家物，来泛湖天范蠡舟。半世风波浑昨梦，明时出处岂私忧。故园兄弟新醅熟，拟及春盘共劝酬。
江浦渡江
作者：潘希曾
朝代：明

百里到江仍问程，江风初静渡船轻。乍穿芦港分秋影，横掷鲸波弄晚晴。钟阜日斜金碧炫，石头潮上水云平。千年王气谁能凿，赢得秦淮绕帝城。
池上即事
作者：潘希曾
朝代：明

避石斜开径，临池小作堂。竹阴随杖履，荷气袭衣裳。迥觉红尘隔，宁知白日忙。一觞还一咏，此乐讵能忘。
沛县黄河口南徙
作者：潘希曾
朝代：明

大河冲沛日汤汤，十载清流眩眼黄。忽徙彭城才几月，旧渠枯尽欲生桑。
河西阻风
作者：潘希曾
朝代：明

河西一望时，叠浪白差差。野艇因风阻，孤臣去国迟。贫怜书卷在，病想药方奇。兀坐篷窗月，萧条芦雁移。
泊夷陵
作者：潘希曾
朝代：明

岸头烟色暗寒芜，东下夷陵水似铺。出峡江声城畔急，傍岩渔火雨中孤。秦灰未冷还兴楚，汉鼎难安可恨吴。惆怅千年如昨日，夜深閒坐揽吟须。
泊湘东
作者：潘希曾
朝代：明

残暑侵陵困未苏，短篷閒倚欲长吁。不闻更漏怜村僻，渐转星河见夜徂。万里潇湘梧叶落，百年天地野航孤。思莼剩有秋风兴，未卜归途是坦途。
济宁逢春二首
作者：潘希曾
朝代：明

忽忽浮生已向衰，悠悠拙宦竟何裨。碧山笑我红尘久，青镜输谁白发迟。治水可能寻禹迹，转漕亦复托萧规。梦游不觉长安远，应被春风昨夜吹。鼓乐迎春东郭东，春风遥与故园通。一时诸友谁常健，三洞双溪我欲穷。官事敢云无了日，古人堪慕有高风。泰山咫尺须乘兴，会见扶桑海日红。
济宁逢春二首·其一
作者：潘希曾
朝代：明

忽忽浮生已向衰，悠悠拙宦竟何裨。碧山笑我红尘久，青镜输谁白发迟。治水可能寻禹迹，转漕亦复托萧规。梦游不觉长安远，应被春风昨夜吹。
济宁逢春二首·其二
作者：潘希曾
朝代：明

鼓乐迎春东郭东，春风遥与故园通。一时诸友谁常健，三洞双溪我欲穷。官事敢云无了日，古人堪慕有高风。泰山咫尺须乘兴，会见扶桑海日红。
济宁闻召命写怀
作者：潘希曾
朝代：明

炉中药物箧中书，未足功夫岁暗徂。日月人间浑少暇，风云天上复相须。身犹抱病惭康济，年已知非强进趋。三载白楼尝一过，不堪临别却踟蹰。
浔州东津驿书感
作者：潘希曾
朝代：明

沿回左江湄，至止东津驿。游子怀往事，恻怆泪沾臆。昔在景泰中，蛮獠祸孔棘。我祖宪府英，提兵此驻节。疆场赖敉宁，蛇狶就俘馘。王事诚辛勤，营星陨中夕。去今六十载，相传犹仰德。嗟予小弱孙，寡昧何所识。王命使南交，幸兹吊遗迹。天涯岁云暮，寒风吹独立。
涤斋为陈掌教赋
作者：潘希曾
朝代：明

千年心学托盘铭，醉梦纷纷独唤醒。直与圣贤相启沃，了无尘土翳虚灵。河滨洗耳风斯下，泽畔弹冠事不经。犹愧烦襟消未尽，愿因一涤试清泠。
渔父
作者：潘希曾
朝代：明

漠漠春江细雨来，江头渔父唱歌回。青林穿去无踪迹，生怕逢人肉眼猜。
游琅琊
作者：潘希曾
朝代：明

十里琅琊气郁葱，峰回路转兴难穷。禅房驾壑临清泚，石磴梯云到碧空。钟阜一卷烟霭外，长江疋练渺茫中。千年帝子留奇观，多少游人感慨同。
游琅琊寺不果次韵荅曹少卿汝学
作者：潘希曾
朝代：明

名山闻说好亭台，千里怀游未果来。空羡暮云归老衲，竟留中路憩苍苔。泉迷庶子清难濯，岭望磨施翠不开。明日追陪了心赏，输君先我已三回。
游花山
作者：潘希曾
朝代：明

花山秀滁阳，不在琅琊下。空谷封白云，自昔游者寡。东风三月时，牡丹映山赭。我来属春去，残枝绿潇洒。品色验根荄，采之忽盈把。慇勤愧良朋，行厨劝杯斝。一笑各尽欢，顾景不能舍。归舆倚微醺，落日净原野。
游虎丘寺
作者：潘希曾
朝代：明

红尘久碍登山屐，绿水今来载酒船。塔顶风凄催客饮，佛前灯暗照僧禅。烟霞满目聊延伫，名姓逢人莫浪传。寺石不须重试剑，倚天千尺在吟边。
湖上叟
作者：潘希曾
朝代：明

夕阳湖上叟，短褐意悠哉。放犊看儿戏，打鱼携妇来。茅檐和土覆，竹牖傍云开。万里怀乡客，行歌首重回。
湖上漫兴
作者：潘希曾
朝代：明

水际光风动，林间积雨收。湖平天共渺，洲浅树全浮。世态妨青眼，春愁妒黑头。偶然佳景会，不恨未归舟。
湘东即事
作者：潘希曾
朝代：明

湘江春雨不曾晴，江上农人作队耕。羸马萧萧何事者，却来听尽鹧鸪声。
湘东曾生随兄山海关俄归省亲赠此
作者：潘希曾
朝代：明

关海连宵雨，湘江万里云。离情与归思，春絮正纷纷。
湘潭庆霞寺
作者：潘希曾
朝代：明

野寺扪萝入，荒凉岁月深。偶寻逃暑处，一洗入禅心。共坐僧閒语，眠听鸟细吟。出门仍理棹，落日半川阴。
漫兴二首
作者：潘希曾
朝代：明

滁上群山紫翠环，山中官府有无间。吾游倦矣情谁白，世事忙然鬓自班。杨柳春风村市迥，芙蓉秋水寺门閒。遥怜六一当年意，野鸟山僧共往还。莫向秋风叹索离，环滁山水古今奇。六年留恋有翁醉，万事蹉跎无我痴。霜叶细飘红冉冉，晚禾将熟绿垂垂。明朝试候南宾雁，带得书来未可知。
漫兴二首·其一
作者：潘希曾
朝代：明

滁上群山紫翠环，山中官府有无间。吾游倦矣情谁白，世事忙然鬓自班。杨柳春风村市迥，芙蓉秋水寺门閒。遥怜六一当年意，野鸟山僧共往还。
漫兴二首·其二
作者：潘希曾
朝代：明

莫向秋风叹索离，环滁山水古今奇。六年留恋有翁醉，万事蹉跎无我痴。霜叶细飘红冉冉，晚禾将熟绿垂垂。明朝试候南宾雁，带得书来未可知。
澧州次李佥宪士脩韵二首
作者：潘希曾
朝代：明

下马西风鬓有沙，偶同尊酒话通家。春风二十一回梦，几见锦官城外花。每嗟云树隔江天，目断西山旧雪巅。忽漫相逢又成别，秋灯挑尽雨连绵。
澧州次李佥宪士脩韵二首·其一
作者：潘希曾
朝代：明

下马西风鬓有沙，偶同尊酒话通家。春风二十一回梦，几见锦官城外花。
澧州次李佥宪士脩韵二首·其二
作者：潘希曾
朝代：明

每嗟云树隔江天，目断西山旧雪巅。忽漫相逢又成别，秋灯挑尽雨连绵。
熙春书屋为长垣王赋
作者：潘希曾
朝代：明

江汉千年地，风流一代豪。身居王者贵，心慕古人高。画栋充蝌蚪，琼窗秃兔毫。真知为善乐，不厌读书劳。种药生朱草，栽花吐碧桃。春风动和煦，秋意破萧骚。往事难同调，兹园固有遭。倚阑时啸咏，与客共游翱。圣瑞歌麟趾，词华睹凤毛。作诗传盛事，安得思如陶。
特恩堂为陈院长赋
作者：潘希曾
朝代：明

谢病当年疏累陈，豫期勿药宠偏新。暂归五柳先生宅，竟起东山宰相身。江汉恩波元浩荡，武陵地望正嶙峋。高堂巨扁相辉处，仰止应多善颂人。
独卧
作者：潘希曾
朝代：明

独卧篷窗晚，沧浪闻啸歌。穷年行路远，归梦入春多。绿树蛮村合，红霞瘴雨过。相忘祗鸥鸟，汎汎共烟波。
甲子除夜
作者：潘希曾
朝代：明

岁除那可守，聊坐小堂寒。椒酒春先到，梅花兴未阑。三旬明忽满，几刻夜将残。泰运回天地，清愁谩自宽。
甲申冬至
作者：潘希曾
朝代：明

一阳初动又晨钟，朝罢枫宸日正红。閒事搅人方滚滚，残冬辞我太匆匆。冰霜势重阴馀几，梅柳春遥意已通。多病年来常止酒，试开涓滴待东风。
画红菊
作者：潘希曾
朝代：明

幽人风致绝尘寰，偃蹇苍筠白石间。醉里不知霜露冷，放教春色上酡颜。
画马
作者：潘希曾
朝代：明

龙种何人为写神，空群意气绝风尘。略施羁靮愁难驭，欲辨骊黄恐失真。十二天闲才有几，三千騋牝总无伦。蹑云追电寻常事，看取鸣鸾曲水滨。
病中偶述
作者：潘希曾
朝代：明

闭户东风又一春，竹阴庭院静无尘。花枝开好能撩我，燕子来频不避人。与酒绝交偏寂寞，作诗为计有吟呻。病馀筋力难为礼，拄杖人前自亦嗔。
病中遣怀
作者：潘希曾
朝代：明

经旬抱微瘵，闷闷向天涯。夜雨长汀草，春风开野花。无功终屏药，有梦只还家。漫学长生术，朝来咽日华。
病中酬朱侍御见寄颇怀东郊之兴
作者：潘希曾
朝代：明

莺花满地风日晴，伏枕尚忆东郊行。醉里不禁狂态剧，病来转觉閒愁轻。经旬无聊药裹苦，何日共话茶瓯清。诗筒稠叠谢相慰，赓和足课閒中程。
癸酉元日
作者：潘希曾
朝代：明

自涉名途十二年，年年元日不同天。九重日驭三回侍，万里星轺两度旋。哀苦尝劳乌借力，艰危仅脱虎垂涎。悠悠往事成春梦，谩把今春付醉眠。
登澧州喜晴柬刘侍御
作者：潘希曾
朝代：明

十日秋阴乍放晴，又随骢马出孤城。林霏滴翠时沾湿，花气浮香远送迎。软陌正宜联辔语，好山都作觅诗行。村田处处逢收秫，不用衔杯意己倾。
登荆州城
作者：潘希曾
朝代：明

城头突兀仲宣楼，城下长江日夜流。吴蜀东西如指掌，关河百二此襟喉。从来用武英雄地，不尽悲歌客子秋。独倚危栏还罢去，龙山风日晚悠悠。
白阁为王太守寿夫题
作者：潘希曾
朝代：明

秦中白阁号奇峰，复有高人此托踪。玉骨崚嶒堪比德，云衣变化竟从龙。窗开霄汉琴书润，路出松篁杕屦重。青壁丹崖非易造，几回西望兴还浓。
百里荒
作者：潘希曾
朝代：明

荒山百里程，险恶不堪行。向使梦曾到，应令魂亦惊。有蹊皆虎迹，无树不猿声。草与人肩并，云随马足生。千寻排壁暗，一点远空明。不雨泥常泞，多年木自倾。履危时侧足，望远独含情。安得吴刚斧，崎岖豁尔平。
盆荷次韵李宫允二首
作者：潘希曾
朝代：明

坐困炎蒸百事慵，对花犹觉野情浓。亭亭不尽淩波意，淡淡初回晕酒容。眼底西湖非幻景，尊前泰华有奇峰。绿漪清浅香风细，爱护仍愁急雨舂。赏心吟事病来慵，尚爱荷香一味浓。翠盖偶倾如故好，红妆微笑为谁容。出尘已绝三千界，过雨空疑十二峰。更谢主人能好客，留连不觉醉高舂。
盆荷次韵李宫允二首·其一
作者：潘希曾
朝代：明

坐困炎蒸百事慵，对花犹觉野情浓。亭亭不尽淩波意，淡淡初回晕酒容。眼底西湖非幻景，尊前泰华有奇峰。绿漪清浅香风细，爱护仍愁急雨舂。
盆荷次韵李宫允二首·其二
作者：潘希曾
朝代：明

赏心吟事病来慵，尚爱荷香一味浓。翠盖偶倾如故好，红妆微笑为谁容。出尘已绝三千界，过雨空疑十二峰。更谢主人能好客，留连不觉醉高舂。
益阳罗大参追饯留诗为别
作者：潘希曾
朝代：明

马蹄芳草不生尘，十里桥亭一笑亲。稍稍落花春欲老，悠悠浮世事还新。樽前有酒仍高兴，林下如公羡吉人。日暮野舤归渡稳，小孙扶上杖藜身。
督军南赣过草萍驿
作者：潘希曾
朝代：明

草萍过我已三回，四壁留题半杂苔。雾散晓村红树出，云归晴岫翠屏开。州连衢信雄东浙，路绕冈峦接上台。一扫尘氛天万里，清风应逐使旌来。
石门县
作者：潘希曾
朝代：明

路尽石为门，门中绿树村。山峦当城郭，风俗自乾坤。水接桃源派，人通洞獠言。晚厨供石鲫，为倒菊花樽。
石门道中
作者：潘希曾
朝代：明

烟雾冥濛匝四山，紫骝驮我画图间。不妨终岁长为客，才到吟诗便属閒。沉海鱼书无梦想，穿云鸟道有跻攀。折冲久佩宣尼训，敢讶行边渐入蛮。
示儿徽
作者：潘希曾
朝代：明

望汝成人汝勉之，汝家门地要支持。箕裘不废真吾子，学问仍须自得师。早致青云绳祖武，莫将白日付儿嬉。终身有益惟谦约，好为书绅慎勿遗。
福州控海楼尚市舶宴上作
作者：潘希曾
朝代：明

万里登临一系舟，八闽形胜此危楼。水通溟渤来重译，山入云霄壮上游。题句只疑南斗避，倚栏还为夕阳留。主人兴剧谁能尽，举白频劳向客浮。
秋尽次韵曹贰卿见寄
作者：潘希曾
朝代：明

一年草草又三秋，古署风寒落木稠。白雁江南多日去，黄花雨里几时留。悲深宋玉仍羁旅，梦逐庄生亦缪悠。高调忽闻邻笛起，倚栏赓罢自长讴。
秋雨叹三首
作者：潘希曾
朝代：明

旱来恨见秋霖迟，淋漓浃月仍苦之。禾焦豆萎已无救，坏屋决梁安用为。生柴价高陈粟贵，流离载道闻歔欷。莫怪农家贱卖牛，待餔欲给晨昏费。溪头浩浩秋水生，黑云四幂雨未晴。野荞随波田父泣，河鲫跋扈渔翁惊。城中仓廪无馀积，米舶初通过江客。乘潮逆浪来不时，到市千钱论一石。雨中甘菊横疏篱，怜汝曾遭旱魃欺。孤根得润稍苏息，嫩叶欲展仍离披。汝时未来须汝待，霜白秋清想风采。馀功尚赖延衰年，何日枝头看蓓蕾。
秋雨叹三首·其一
作者：潘希曾
朝代：明

旱来恨见秋霖迟，淋漓浃月仍苦之。禾焦豆萎已无救，坏屋决梁安用为。生柴价高陈粟贵，流离载道闻歔欷。莫怪农家贱卖牛，待餔欲给晨昏费。
秋雨叹三首·其三
作者：潘希曾
朝代：明

雨中甘菊横疏篱，怜汝曾遭旱魃欺。孤根得润稍苏息，嫩叶欲展仍离披。汝时未来须汝待，霜白秋清想风采。馀功尚赖延衰年，何日枝头看蓓蕾。
秋雨叹三首·其二
作者：潘希曾
朝代：明

溪头浩浩秋水生，黑云四幂雨未晴。野荞随波田父泣，河鲫跋扈渔翁惊。城中仓廪无馀积，米舶初通过江客。乘潮逆浪来不时，到市千钱论一石。
程甥文德咏雪见寄次韵四首
作者：潘希曾
朝代：明

故园今岁雪，飘洒几昏明。近得诗相报，遥怜兴独清。缀梅横冻影，堕竹起虚声。五岭应难见，千山空复情。城上北山雪，曾惊双眼明。年来乡信杳，梦见旅魂清。遍覆元含垢，潜滋不动声。无劳添发白，猿鹤久驰情。忆昔双溪雪，通宵似月明。楼临琼岛净，人在玉壶清。渚鹭迷寒影，江猿咽晓声。当时谢庭咏，自足慰亲情。我屋苍筠下，窗涵积雪明。映书寒亦好，烹茗味偏清。夜冻悬冰柱，晴融滴雨声。宦游逾二纪，念此不胜情。
程甥文德咏雪见寄次韵四首·其一
作者：潘希曾
朝代：明

故园今岁雪，飘洒几昏明。近得诗相报，遥怜兴独清。缀梅横冻影，堕竹起虚声。五岭应难见，千山空复情。
程甥文德咏雪见寄次韵四首·其三
作者：潘希曾
朝代：明

忆昔双溪雪，通宵似月明。楼临琼岛净，人在玉壶清。渚鹭迷寒影，江猿咽晓声。当时谢庭咏，自足慰亲情。
程甥文德咏雪见寄次韵四首·其二
作者：潘希曾
朝代：明

城上北山雪，曾惊双眼明。年来乡信杳，梦见旅魂清。遍覆元含垢，潜滋不动声。无劳添发白，猿鹤久驰情。
程甥文德咏雪见寄次韵四首·其四
作者：潘希曾
朝代：明

我屋苍筠下，窗涵积雪明。映书寒亦好，烹茗味偏清。夜冻悬冰柱，晴融滴雨声。宦游逾二纪，念此不胜情。
立冬日有怀京师诸友
作者：潘希曾
朝代：明

东皇消息到江梅，鼓吹郊迎晓色开。五日新正浑醉里，百年残梦又春来。他乡綵燕随缘看，何处云鸿寄劄回。料得故人多健在，寻芳联辔满金台。
竹里
作者：潘希曾
朝代：明

竹里桃花间杏花，青山深处野人家。名场利路都无梦，閒与东风领物华。
纪梦
作者：潘希曾
朝代：明

两年离别书仍断，三处相思梦忽通。旅食不知滁泰远，追欢如在浙江东。秋来祗负茱萸插，岁晚还期鸿雁同。自小翱翔予最后，而今四十欲成翁。
纪梦绝句二首
作者：潘希曾
朝代：明

客邸春风吹梦长，匆匆京阙又江乡。浮生尽道如春梦，却笑浮生无此忙。推枕晴窗一欠伸，杏梢开到几分春。天涯岁月成离索，翻愧追欢梦里身。
纪梦绝句二首·其一
作者：潘希曾
朝代：明

客邸春风吹梦长，匆匆京阙又江乡。浮生尽道如春梦，却笑浮生无此忙。
纪梦绝句二首·其二
作者：潘希曾
朝代：明

推枕晴窗一欠伸，杏梢开到几分春。天涯岁月成离索，翻愧追欢梦里身。
经筵侍班
作者：潘希曾
朝代：明

便殿春和辟讲筵，叨陪法从五云边。迎风缥缈炉烟细，映日徘徊宝扇圆。鸡舌含香承旨近，雉膏推食荷恩偏。缉熙圣学微臣愿，供奉朝朝力未愆。
腊月二十五日立春途中作
作者：潘希曾
朝代：明

涉世艰关懒著鞭，催人节物苦推迁。冬归不待一年尽，春到仍争五日先。綵仗土牛何处击，青丝纤手若为传。阴崖穷谷还生意，惟愿东风揽化权。
至后一日枕上作
作者：潘希曾
朝代：明

冬至初交夜正长，短篷岑寂此何乡。不眠苦被诗魔搅，多病翻嫌酒思狂。独犬寥寥村隔水，惊鸿渺渺月如霜。经年不作趋朝梦，拥被犹怜马上忙。
舟中戏述
作者：潘希曾
朝代：明

高枕懒推篷，晖晖隙日红。未分天早晏，那辨岸西东。风浪何为者，乾坤阿堵中。渔歌催我起，擘蟹送郫筒。
舟行
作者：潘希曾
朝代：明

野旷晚风徐，孤帆信所如。贾生流涕后，屈子卜居初。天地身差健，诗书计未疏。萧然岁将暮，松竹忆吾庐。
花柳吟
作者：潘希曾
朝代：明

飞花满路春风香，柳条弄日鹅儿黄。如此风日亦可喜，趁逐儿女如颠狂。花香欲与兰争馥，柳黄渐似柏枝绿。为佩为梁自有真，往往风流托空谷。琅琊山椒一杯酒，坐我深春亦何负。吁嗟此意空寂寥，眼底纷纷醉花柳。
茅花岭
作者：潘希曾
朝代：明

群山绝顶茅花岭，俯瞰蛮溪势转严。下马几经难冒险，排云直上最高尖。茫茫白眼空人世，霭霭青天作帽檐。安得画归摩诘句，满囊携去未伤廉。
荅朴庵章都宪
作者：潘希曾
朝代：明

叩门谁递故人书，三复欣然伏枕馀。河洛禹功方有赖，东南民力竟何如。时清不觉衰年及，别久那堪万事疏。太白楼头闻驻节，暮云千里转愁予。
荆溪张处士挽词
作者：潘希曾
朝代：明

斯文托同郡，侧闻长者风。结屋荆溪上，读书白云中。至孝出天性，哀感神明通。折梅供灵几，花发实作丛。况复群行懿，乡闾仰遗踪。义方笃庭训，桂子奋时庸。尚忆十载前，尊酒亲德容。胡为一转盻，宿草迷堂封。我歌薤露词，溅泪挥秋空。
萍乡马上
作者：潘希曾
朝代：明

山衔斜日澹馀晖，匹马迢遥历翠微。雨过不知三伏在，风来那得一尘飞。舂残水碓香粳熟，灌足溪田老芋肥。物色满前吟未己，又逢横笛牧童归。
蓝都宪凯旋卷
作者：潘希曾
朝代：明

笳鼓动欢雷，王师出塞回。鹰扬元帅勇，鼠窜众凶摧。露布三秦晓，风清万里埃。等閒尊俎地，真有折冲才。
蓝都宪生祠
作者：潘希曾
朝代：明

仗钺收秦陇，成功归庙廊。金汤恩不浅，俎豆报何长。古柏隆中庙，甘棠召伯乡。封侯一时贵，未许望宫墙。
访王主政秉衡不值仍小候
作者：潘希曾
朝代：明

下马款门门正关，主人辰出酉未还。三年见我儿童喜，一鸟啼春院落閒。竹所径来元不俗，剡溪乘兴未容悭。斜阳满地看辉尽，更待花稍月一弯。
诏狱听李献吉言梦
作者：潘希曾
朝代：明

听子清秋梦，醒予久病怀。逍遥何日是，恍忽有天开。背壁灯明灭，巡檐柝往来。浮生元可笑，此际不须猜。
诏狱和李献吉题扇
作者：潘希曾
朝代：明

山青不改色，水流不改声。吁嗟寂寞乡，有此悠远情。蚊蚋万起灭，今古同薨薨。何如林居子，超然了平生。
诏狱次韵李献吉睹云生写怀
作者：潘希曾
朝代：明

澹澹长空云昼生，白衣苍狗忽纵横。当窗伏枕不成睡，仰古俯今何限情。严濑几时吾浪迹，华山有地子逃名。潞河秋水蓝于画，会约仙舟早晚行。
诏狱闻蝉
作者：潘希曾
朝代：明

积雨圜扉昼不明，忽惊蝉响闹新晴。无求似汝已难及，多事为谁鸣不平。风露一枝何处好，乾坤馀暑几时清。故园心事秋来剧，空愧浮名累此生。
读书漫成
作者：潘希曾
朝代：明

白昼沉簿领，不暇拈诗书。爱兹冬夜永，一编聊卷舒。孤灯闪青焰，细字迷鲁鱼。揩眼徒自苦，掩卷一长吁。幼学不知要，涉猎事文辞。去道日以远，古人安可期。驱驰二纪来，五十知昨非。勤事乃吾职，读书固其馀。尝闻仕优学，糟粕非所须。不如静中悟，默坐松窗虚。
读宋茂名尹潘公家传
作者：潘希曾
朝代：明

元运方兴宋祚危，正是桑田沧海时。从容一死酬君父，辛苦馀生为本支。殷室有仁堪并驾，史家无传合题诗。等閒成败都陈迹，惟有芳名百世垂。
谢曹贰卿馈润酒
作者：潘希曾
朝代：明

门掩斜晖坐寂寥，清樽分我润泉遥。不多残菊犹堪赏，如许閒愁合得浇。薄有宦情淹此日，久无封事问明朝。衔杯好事论心地，却恐高人不可招。
谢盛希道先生枉顾
作者：潘希曾
朝代：明

谷口高轩来故人，清灯细雨一杯亲。江湖恋阙三千里，馆署论文二十春。乍见共惊忙里鬓，剧谈如对梦中身。玉华千仞南溟上，尚忆攀跻迹已陈。
赋秋海棠次马中舍文明韵
作者：潘希曾
朝代：明

自是东风第一流，不随桃李弄春柔。驻颜谁与传丹诀，倾国天留艳素秋。清极傅霜肌不粟，睡来侵月影还幽。沉香亭畔如曾见，莫道杨妃得与俦。
赠仲仁兄次韩曹二长官韵二首
作者：潘希曾
朝代：明

忆弟看云劳读杜，识人今日喜逢韩。高歌白雪千金赠，增重青毡十载官。祖道夕阳催别斝，滁南山色拥征鞍。遥知泮水从容地，几度赓酬兴未阑。流水何如别意长，送君西涧感年光。偶同风雨连宵话，竟负茱萸九日香。未老生涯期后乐，相随归梦苦难忘。醉翁亭子琅琊景，他日聊誇此愿偿。
赠仲仁兄次韩曹二长官韵二首·其一
作者：潘希曾
朝代：明

忆弟看云劳读杜，识人今日喜逢韩。高歌白雪千金赠，增重青毡十载官。祖道夕阳催别斝，滁南山色拥征鞍。遥知泮水从容地，几度赓酬兴未阑。
赠仲仁兄次韩曹二长官韵二首·其二
作者：潘希曾
朝代：明

流水何如别意长，送君西涧感年光。偶同风雨连宵话，竟负茱萸九日香。未老生涯期后乐，相随归梦苦难忘。醉翁亭子琅琊景，他日聊誇此愿偿。
赠仲仁兄赴泰州
作者：潘希曾
朝代：明

目断鸰原鬓欲霜，那知此会复滁阳。鲤庭幼学年光逝，姜被秋同夜漏长。归梦漫随宾雁杳，素餐聊取婢鱼尝。明朝驿柳仍愁折，烟水吴陵正渺茫。
赠南京秦司马入为司徒
作者：潘希曾
朝代：明

中外勋名三十年，亨衢仍际中兴天。壮猷方叔初留后，相国萧何复召还。帆引龙江民望系，履听凤阙圣情专。樗材散地知何补，南北追随似有缘。
赠柏林吴封君
作者：潘希曾
朝代：明

丰城剑气化为龙，雾鬣霜鳞半倚空。老去成林终苦节，后来作栋亦馀功。人间岁月优游地，天上栽培雨露中。见说乡闾评月旦，古来徐孺可相同。
赠潘大参伯和
作者：潘希曾
朝代：明

凭将直道作生涯，磨涅无端玉不瑕。暂黜更为人望属，超迁终荷帝心嘉。皂囊慷慨尝焚草，金带辉煌忽已花。千载风云今日事，高歌茅八为君誇。
赠王处士
作者：潘希曾
朝代：明

幽人家住西湖曲，晓集芙蓉夕餐菊。湖光山色怡心神，七十康强面如玉。一朝乘兴汗漫游，遍历齐鲁穷燕幽。素衣不惯缁尘涴，片帆归去天风秋。
赠盛程斋年兄赴南京兼简二三同年
作者：潘希曾
朝代：明

信息遥闻一月前，眼穿行旆岭南天。相逢不尽平生话，后会仍留何处缘。世路悠悠双短鬓，晨星落落几同年。金陵诗友重盟社，莫惜连篇向我传。
赠阳明王公督军两广
作者：潘希曾
朝代：明

一封书奏险夷轻，百战功归带砺盟。世道更为今日起，心传独得古人精。稽山峻绝云难蹑，赣水迢遥盖偶倾。早定南荒报天子，太平调燮待阿衡。
赠陆侍御腾远
作者：潘希曾
朝代：明

陆海才无敌，滁山盖偶倾。龙蟠云里敕，骢避道傍行。襟抱三江迥，冰霜六月清。经邦资数马，求友愿迁莺。吊古欧亭胜，观风范辔轻。重闻西涧咏，又动北辕情。闵雨方今日，为霖待老成。咨诹劳使节，献纳重台评。愠解薰风好，行经梓里荣。螭坳簪笔处，翘首五云晴。
赠陈千户致仕
作者：潘希曾
朝代：明

少年投笔伟功成，顿悟邯郸梦里荣。何似伏波誇矍铄，却教薏苡误平生。
赠陈司训洁之浦江
作者：潘希曾
朝代：明

人物从来说浦阳，斯文未丧有书香。年来后学多狂简，事在先生为主张。宝婺夜晴风月好，龙门春静薜萝长。绝怜官舍邻予舍，千里因君话故乡。
赠陈都阃汝玉
作者：潘希曾
朝代：明

阀阅承三世，声名重一时。玺书凡几赐，节镇亦频移。志在吾儒事，功收大将旗。伏波终矍铄，未老莫辞衰。
赣州春日
作者：潘希曾
朝代：明

岁事峥嵘春又来，东郊鼓吹踏尘回。送寒已碎黄牛土，随俗聊尝绿蚁杯。万里乾坤同化日，一时城市动欢雷。流年不为人久待，两见梅花傍岭开。
赴召将至京二首
作者：潘希曾
朝代：明

春明一别老滁山，素食空添两鬓斑。新命忽传天上至，孤踪犹似梦中还。身依日月逢更化，职忝夷夔愧押班。便合弹冠向明发，五云深处觐龙颜。燕山南面潞河东，彩鹢归来更得风。三辅地形春日丽，九重天色晓云红。入城未觉琴书累，趋阙行看剑佩同。回首十年青琐事，不孤明主有愚忠。
赴召将至京二首·其一
作者：潘希曾
朝代：明

春明一别老滁山，素食空添两鬓斑。新命忽传天上至，孤踪犹似梦中还。身依日月逢更化，职忝夷夔愧押班。便合弹冠向明发，五云深处觐龙颜。
赴召将至京二首·其二
作者：潘希曾
朝代：明

燕山南面潞河东，彩鹢归来更得风。三辅地形春日丽，九重天色晓云红。入城未觉琴书累，趋阙行看剑佩同。回首十年青琐事，不孤明主有愚忠。
辛卯立春日即事
作者：潘希曾
朝代：明

共喜新年见立春，雪花呈瑞复兹辰。梅梢半著交加重，麦陇平铺顷刻匀。吟对物华川上兴，饮开涓滴病馀身。二毛错遣侵双鬓，欲谢尘缘葆我真。
辰溪与刘侍御夜酌
作者：潘希曾
朝代：明

万里辰溪夕，春杯且共挥。蕨拳初摘嫩，木耳旋烹肥。月射丹沙窟，风回白石矶。如何不取醉，明日杏花飞。
过泗亭
作者：潘希曾
朝代：明

济溢河奔漫泗亭，官舟逆水阻脩程。南风一夕开帆好，卧听船头轧浪声。
过济赠仲仁兄
作者：潘希曾
朝代：明

济上今春喜再逢，兰舟暂系话萍踪。君颜自保丹常渥，我鬓偏怜雪渐浓。鸿雁去来俱漫浪，埙篪唱和未从容。清时共拟涓埃报，三径终期杖屦从。
过熊罴岭
作者：潘希曾
朝代：明

衡阳又过熊罴岭，冀北谁传鸿雁书。廊庙关心趋走地，年华回首别离初。梅横野市春寒浅，竹映沙村夕照虚。十里浯溪天渐暝，磨崖碑畔暂踌躇。
过玉山书怀
作者：潘希曾
朝代：明

一别长安路五千，几回云里望青天。山从绝顶朝驱马，水向高源夜放船。蒲艾渐香临午日，风霜饱历任流年。本来带得烟霞疾，歌入沧浪意惘然。
述怀五首
作者：潘希曾
朝代：明

圣主宽恩放谏官，路岐从此向平安。迂疏自合山林老，犬马从知补报难。千古有怀成孟浪，一家堪庆是团栾。北窗高卧吾生足，懒问人间日几竿。遭逢何以效涓埃，直道终然与祸媒。万死形骸非我有，再生日月是天开。山中事业还书卷，掌上经纶付酒杯。身在水云心在国，尚随渔钓咏康哉。秋雨不断天冥冥，逐臣卧病几时醒。空惭去燕犹知社，浪说刳龟为有灵。生白久虚庄叟室，草玄何意子云亭。双溪风月平生地，准拟相逢眼更青。万古相寻一梦间，掉头林下了无关。情怀旧雨同今雨，踪迹南山又北山。簪绂已投谁束缚，芰荷初制更宽閒。赤松丹井依然在，欲觅仙人问九还。久叹疏慵与世违，扁舟今日是东归。烟霞合我私花柳，天地从人公是非。万事何心当象局，一尘无路到渔矶。山中故有藏脩地，前辈风流敢庶几。
述怀五首·其一
作者：潘希曾
朝代：明

圣主宽恩放谏官，路岐从此向平安。迂疏自合山林老，犬马从知补报难。千古有怀成孟浪，一家堪庆是团栾。北窗高卧吾生足，懒问人间日几竿。
述怀五首·其三
作者：潘希曾
朝代：明

秋雨不断天冥冥，逐臣卧病几时醒。空惭去燕犹知社，浪说刳龟为有灵。生白久虚庄叟室，草玄何意子云亭。双溪风月平生地，准拟相逢眼更青。
述怀五首·其二
作者：潘希曾
朝代：明

遭逢何以效涓埃，直道终然与祸媒。万死形骸非我有，再生日月是天开。山中事业还书卷，掌上经纶付酒杯。身在水云心在国，尚随渔钓咏康哉。
述怀五首·其五
作者：潘希曾
朝代：明

久叹疏慵与世违，扁舟今日是东归。烟霞合我私花柳，天地从人公是非。万事何心当象局，一尘无路到渔矶。山中故有藏脩地，前辈风流敢庶几。
述怀五首·其四
作者：潘希曾
朝代：明

万古相寻一梦间，掉头林下了无关。情怀旧雨同今雨，踪迹南山又北山。簪绂已投谁束缚，芰荷初制更宽閒。赤松丹井依然在，欲觅仙人问九还。
追挽王宪副先生
作者：潘希曾
朝代：明

拟赋招魂欲断肠，曾于髫丱挹威光。乘骢尚忆同先子，附骥偏怜得季方。翰苑才名元独步，柏台风度更流芳。高坟宿草年华去，怅望空惭一瓣香。
追挽王正郎先生
作者：潘希曾
朝代：明

洛下风流忆昔贤，投簪当路正青年。贤劳旧著司徒绩，退隐新登太史编。化去迹陈猿鹤怨，读残书在子孙传。千年嵩岳收灵气，洒泪徒劳吊九泉。
退食
作者：潘希曾
朝代：明

退食行台日欲晡，门扃苍柏一尘无。凤团煮茗閒吟好，龙挂燃香夜坐孤。万卷懒开从插架，八州遥镇自披图。虚縻馆谷天涯晚，未有涓埃翊庙谟。
送丁司训器之赴建平
作者：潘希曾
朝代：明

几年场屋擅才名，教铎初持向建平。燕市浊醪谈旧雨，潞河文鹢泛新晴。通家有分垂三世，游宦无端隔两京。珍重青毡携去好，讲坛高拥六经横。
送万太守季崇致仕
作者：潘希曾
朝代：明

秋色南来雁影随，使君归兴浩难追。离情且尽当筵酒，世事徐看罢局棋。召伯甘棠终恋恋，窦家仙桂更奇奇。清风千古西江水，濯取长缨趣自知。
送令尹施天瑞之南靖
作者：潘希曾
朝代：明

柳陌尘销暑雨残，故人骑马出长安。三场旧识凌云气，百里今为应宿官。丹荔黄柑知地胜，天涯民力赖君宽。元方若见凭传语，侍从年来愧素餐。
送何寺丞汝弘归养
作者：潘希曾
朝代：明

乡邦文献故通家，京国过从几岁华。适意忽惊张翰去，承恩应作老莱誇。钱塘水落帆风稳，天姥云深屐路赊。回首莫忘移孝念，鹤书行促陇头车。
送刘掌教中和山西校文
作者：潘希曾
朝代：明

月窟秋香近，山程暑雨疏。诸生瞻使节，内府待贤书。鉴出骊黄外，心传衣钵馀。晋阳称自古，多士近何如。
送叶师道分教罗源
作者：潘希曾
朝代：明

斯文自昔共心期，岂谓先生独后时。千里马难逢伯乐，五车书亦负男儿。漫膺一命资模范，远赴三山惜别离。雨霁都门秋欲暮，不堪携酒暂追随。
送吴御医晦叔致仕
作者：潘希曾
朝代：明

一入都门三十年，秋风归兴忽翻然。久供尚药回天眷，剩有良方与世传。白发光阴閒后好，青山杖屦醉来便。门前瀫水深如许，流泽应同橘井泉。
送周太常璧安陆祭告
作者：潘希曾
朝代：明

过雨离筵净，迎风使节轻。皇华天上遣，白雪郢中赓。王国称殷礼，朝廷托老成。归鞭须早著，祀事日寅清。
送张主政用载之南京
作者：潘希曾
朝代：明

秋风送新凉，垂杨荫官道。载酒城东门，话别何草草。嗟君璠玙资，特达知名早。观光上国春，奏赋长杨晓。俄承公府檄，独理金陵棹。周官重空土，经济摅远抱。燕山何迢遥，江流殊浩渺。南北不可期，使我怀忧悄。愿言崇令德，永以慰交好。
送张都宪总制陕西
作者：潘希曾
朝代：明

出入三朝位望崇，又歌文武发元戎。西师共仰韩招讨，回纥遥惊郭令公。祖饯衣冠明晓日，先驱旗纛起秋风。九重宵旰苍生意，应赖全收不杀功。
送杜司训世良之丰县
作者：潘希曾
朝代：明

丰沛英雄入彀来，春风桃李待栽培。千金久负屠龙艺，一笑重经戏马台。云暗楚天鸿雁杳，酒酣燕市菊花开。分携话及乡邦事，二十年前首重回。
送杨太仆敬之赴滁
作者：潘希曾
朝代：明

送君今日去，忆我旧时游。山夹酿泉胜，潮通西涧幽。荒亭閒载酒，野渡自横舟。骥德骊黄外，行看伯囧收。
送杨太卿介福归武陵
作者：潘希曾
朝代：明

翰苑论文沗后尘，谏垣补衮复同寅。重逢共讶忧时鬓，一疏坚辞报主身。折柳滁亭堪此日，艺兰湘浦有馀春。武陵亦系东山望，倘见渔人莫问津。
送潘佥宪玉卿之山东
作者：潘希曾
朝代：明

峨冠著豸带生花，揽辔都门意气赊。十载琼林曾共宴，两州乔木本同家。官联乌府名方重，路出牛山景更嘉。见说潢池多窃弄，洗尘甘雨喜随车。
送王都宪载卿巡抚四川
作者：潘希曾
朝代：明

西南问俗付中丞，才望如公简帝心。秋水落时川水稳，法星明处福星临。雪山增重应逾昔，玉叠题诗又到今。万里何时当报政，联斑旧谊拟重寻。
送童贰守栗卿之姑苏
作者：潘希曾
朝代：明

十年萍梗事堪嗟，犹喜相逢鬓未华。州县岂宜清庙器，诗书元自大方家。黄花暂醉离亭晚，鸿雁同征去路赊。回首吴江枫落夜，诗成须向故人誇。
送胡司训之河涧
作者：潘希曾
朝代：明

故家文献素相闻，上国秋风喜见君。捧檄忽惊千里去，传经不负一生勤。祖筵漫对黄花雨，离思遥牵碧树云。莫厌寒毡淹岁月，栋梁榱桷是奇勋。
送董内翰文玉归娶
作者：潘希曾
朝代：明

乡闱识我同升日，翰苑逢君及第时。青镜朱颜年独妙，蟾宫仙侣喜相期。班衣著锦光生国，玉树临风润照楣。此去西湖梅正发，好凭征客寄南枝。
送蓝都宪升南京刑侍
作者：潘希曾
朝代：明

分陕劳开府，留都诏促装。苏公终式敬，召伯孰能忘。西峙秦山重，东流汉水长。更悬天下望，调鼎在岩廊。
送赵太守叔鸣入觐
作者：潘希曾
朝代：明

倾盖无何又别筵，行尘望断似登仙。九重日月三阳近，万里朝宗五马先。有喜天颜瞻咫尺，无聊民瘼赖旬宣。江湖放浪仍迂拙，击壤遥陪祝万年。
送郭大参于汉致仕
作者：潘希曾
朝代：明

江上秋风作晓寒，扁舟欸乃下重滩。一千里外莼鲈兴，三十年来岳牧官。去国尚嫌名太洁，到家应喜梦初安。论文未卜重逢日，极目浮云正渺漫。
送钟太守邦臣之广州
作者：潘希曾
朝代：明

十年粉署足清誉，作郡初分海上墟。风土最便乡国近，循良端使汉廷书。荔支日暖熊车稳，椰子风清燕寝虚。庾岭梅花春更早，一枝消息定何如。
送陈太常庠归云南
作者：潘希曾
朝代：明

秋风高兴落丘园，谢事欣承帝语温。潜邸十年思旧学，归途三锡荷殊恩。滇池钓月逢溪友，玉案寻春长竹孙。休羡汉家疏傅去，祖筵今日盛都门。
送陈尚德分教东乡
作者：潘希曾
朝代：明

朔风吹燕云，长空暗欲雪。游子忽南旋，冲寒过予别。读书三十年，偕计来上国。阊阖邃九重，二载红尘陌。一朝领除书，分教江右邑。绛帐谈旧经，芹泮生春色。平生经济志，乐育聊自得。萧萧都门柳，摇落不堪折。渺渺官河舟，尚及冻前发。去住两含情，予亦江南客。
送陈怀本
作者：潘希曾
朝代：明

润州高士说陈生，远向滁山踏雪行。游似马迁真逸足，交因曹植有时名。琅琊故事堪重醉，西涧遗音又一鸣。明日归舟俄兴尽，暮云回首大江横。
送陈生益之
作者：潘希曾
朝代：明

京国相逢地，秋风话别天。携书富蝌蚪，仗剑宝龙泉。名久贤关著，身初故里还。惭吾一日长，望子九霄骞。海岱增奇气，风云入壮年。此行休草草，得处胜师传。
送陈经府廷盛之河间
作者：潘希曾
朝代：明

少年文采动时髦，老去功名信所遭。千里不须嗟骥枥，一官聊复试牛刀。行经易水秋风冷，吟对瀛台海月高。两地相望俱是客，缅思乡社共松醪。
送高掌教之赣州
作者：潘希曾
朝代：明

几年吾婺赖仪刑，化雨平分赣水汀。毛义宦情劳捧檄，韦贤家学惯传经。故山榕叶归时见，官舍滩声静里听。君路渐南予渐北，飞鸿消息愈冥冥。
送高掌科颍之册封便道焚黄
作者：潘希曾
朝代：明

五月官河雨乍通，星槎东下更乘风。周家典礼藩封盛，汉国河山带砺同。衣锦会看过故里，焚黄仍得报先公。秋来好是旌归日，青琐封题待纳忠。
送鲁内翰振之使安南
作者：潘希曾
朝代：明

妙选出瀛洲，乾坤此胜游。节辞金殿晓，诏下珥江秋。日月开王政，文章炳帝猷。过门江汉路，戏綵一停舟。
遣兴
作者：潘希曾
朝代：明

世事竟何凭，寒宵睡未能。候茶聊附火，抛卷懒亲灯。兴共青山远，年随白发增。班超玉门愿，应有尺书腾。
遣兴
作者：潘希曾
朝代：明

好诗莫苦吟，好棋莫贪著。苦吟徒劳呕出心，烂柯祗为贪棋错。诗以写我情，棋以拨我闷。意匠心兵不自持，斲丧真淳起争论。君不见三千风月醉一生，十九岐路谁能明。何如虚室坐终日，一洗烦恼令神清。孔删羲画不啻足，超然且与吾心盟。
遣闷
作者：潘希曾
朝代：明

三十六年吾已过，一百五日春又来。柳稍烟雨绿于染，马首尘埃红作堆。上表未摅诸葛愤，校书宁有子云才。悠悠如此亦何益，空碍东风笑口开。
郊祀分献四渎坛二首
作者：潘希曾
朝代：明

列炬薰天蔟紫坛，露华星彩溢虚寒。五云望切威严地，四渎名叨奠献官。礼乐雍容三代盛，精诚感格百神欢。遭逢未有涓埃报，拟赋甘泉寓责难。寰区润泽荷神功，登祀郊坛礼数崇。篚帛敬将从水色，篝灯高照切云红。石龛幽邃香烟表，碧殿玲珑树影中。对越再三分献罢，格天一德仰宸衷。
郊祀分献四渎坛二首·其一
作者：潘希曾
朝代：明

列炬薰天蔟紫坛，露华星彩溢虚寒。五云望切威严地，四渎名叨奠献官。礼乐雍容三代盛，精诚感格百神欢。遭逢未有涓埃报，拟赋甘泉寓责难。
郊祀分献四渎坛二首·其二
作者：潘希曾
朝代：明

寰区润泽荷神功，登祀郊坛礼数崇。篚帛敬将从水色，篝灯高照切云红。石龛幽邃香烟表，碧殿玲珑树影中。对越再三分献罢，格天一德仰宸衷。
郊行呈仲实兄次前韵
作者：潘希曾
朝代：明

偶寻幽事过南乡，照眼晴梅泛晓光。故里不迷游子望，中年翻忆少时狂。垂纶未遂鱼空羡，缓辔相随马更良。义重平生堪屡别，强赓常棣遣回肠。
酬沈侍御子公
作者：潘希曾
朝代：明

斜日行台古柏高，公馀清兴独挥毫。先声风裁闻骢马，出色词华睹凤毛。株守频年惟我拙，萍逢此地几人豪。严装见说朝天近，极目行尘首重搔。
酬高吾陈院长宗禹
作者：潘希曾
朝代：明

岁暮倚高阁，山水兴遐思。翩翩南翔雁，尺书忽见贻。美人湖东云，为霖方济时。书传阳春曲，三叹音有遗。顾惭驽骀质，长途浪追随。尚幸托宿契，著鞭敢后期。
醉翁亭次徐驾部子正韵
作者：潘希曾
朝代：明

滁山偶为醉翁有，终古亭台屹不朽。涧泉清浅碧玉流，石刻盘拿老蛟走。峦回树翳日色迟，仰视卓午忽己酉。吁嗟翁醉何时醒，更上翁亭酹翁酒。
采菊
作者：潘希曾
朝代：明

采采疏篱满把香，晓筐携得万钱黄。一杯浅泛仍和露，两鬓斜簪半著霜。阴处悬来蜂转趁，风前乾去蝶应伤。床头药笼多收贮，验取仙家却老方。
野景
作者：潘希曾
朝代：明

野景向黄昏，归舆山复村。钟声白云寺，酒旆绿杨门。涧远流花片，桥危合藓痕。窅然迷处所，回首忆桃源。
野牛关
作者：潘希曾
朝代：明

穷关过野牛，举目使人愁。挂树猿通臂，伤人蛇两头。青天一线影，翠壁四时秋。决决寒泉洞，遥通江汉流。
镇远道中
作者：潘希曾
朝代：明

春愁无处避啼鹃，风雨冥冥极漏天。石齿齧人行不得，马蹄施铁踏将穿。遗苗出没溪山险，戍卒艰虞堡寨连。谁是于今赵充国，可同樽俎说安边。
长春楼为休宁杨处士赋
作者：潘希曾
朝代：明

休阳山水胜东南，处士楼居倚蔚蓝。春占四时偏耐老，云耕千亩不嫌贪。门楣喜有金章客，樽酒堪供玉麈谈。好学郎君年更妙，束书千里过江担。
长沙分司竹桂橘三植皆南州高品感而有作时虞逆瑾见害三首
作者：潘希曾
朝代：明

两竿苍玉何年植，潇洒当轩伴寂寥。终日看来吟不足，有时倚处醉微销。影垂月下湘君佩，声咽风前秦女箫。彷佛故园池上见，不知身在五湖遥。摇落方同楚客伤，峥嵘一树好秋光。谁从月窟移仙种，独把天香殿众芳。玉露濯枝丛浅碧，金丹点蕊破轻黄。广寒记得曾攀折，屈指于今己十霜。青青江橘映秋堂，浥露含风亦自香。行处寻常供独玩，霜前三百莫轻尝。风流雅称离骚颂，品味珍收本草方。寄语湘灵须爱謢，待充包贡入明光。
长沙分司竹桂橘三植皆南州高品感而有作时虞逆瑾见害三首·其一
作者：潘希曾
朝代：明

两竿苍玉何年植，潇洒当轩伴寂寥。终日看来吟不足，有时倚处醉微销。影垂月下湘君佩，声咽风前秦女箫。彷佛故园池上见，不知身在五湖遥。
长沙分司竹桂橘三植皆南州高品感而有作时虞逆瑾见害三首·其三
作者：潘希曾
朝代：明

青青江橘映秋堂，浥露含风亦自香。行处寻常供独玩，霜前三百莫轻尝。风流雅称离骚颂，品味珍收本草方。寄语湘灵须爱謢，待充包贡入明光。
长沙分司竹桂橘三植皆南州高品感而有作时虞逆瑾见害三首·其二
作者：潘希曾
朝代：明

摇落方同楚客伤，峥嵘一树好秋光。谁从月窟移仙种，独把天香殿众芳。玉露濯枝丛浅碧，金丹点蕊破轻黄。广寒记得曾攀折，屈指于今己十霜。
长沙秋日
作者：潘希曾
朝代：明

六月长沙早见秋，凉风吹雨暮飕飕。不忧卑湿能为患，稍喜炎蒸欲解雠。贾傅庙荒侵薜荔，屈原沙冷叫钩辀。南来未觉江湖远，对此令人动别愁。
闻戚世英发解
作者：潘希曾
朝代：明

桂花消息月中传，远客初闻喜欲颠。鸣世文章真不忝，横秋雕鹗任高骞。朱陈况是曾同学，韦杜从来不乏贤。昨夜金门早朝梦，分明联佩五云边。
闻曹霜厓南旋小诗奉迓
作者：潘希曾
朝代：明

故人分袂忽三秋，报道南旋解我忧。巳会风云瞻日表，却经桑梓系兰舟。环滁山水仍相待，怪石园亭莫久留。古柏苍苔旧公署，近添双鹤一呦呦。
闻雨
作者：潘希曾
朝代：明

江雨生寒夜不眠，初闻浙沥转连绵。乡心破碎疏桐底，病思凄凉断雁边。风急三更城迥隔，草深四壁地逾偏。酒醒灯暗还多事，占得新诗第几联。
阁老石淙杨公司空鹤山李公都宪东皋王公为同年之会予以年家子与席奉次石淙公韵二首
作者：潘希曾
朝代：明

台星瑞世累朝来，鼎立春风寿域开。宿德已为天下老，流芳还拟岁寒梅。题名三百元同榜，入会儿孙几举杯。乐事也知须尽兴，疏帘迟日任西颓。四海通家有自来，登堂今日绮筵开。试看当鼎调和手，都是先春馥郁梅。盛世喜成嘉会礼，后生叨进旅酬杯。三山并峙真堪范，竟日酣歌玉不颓。
阁老石淙杨公司空鹤山李公都宪东皋王公为同年之会予以年家子与席奉次石淙公韵二首·其一
作者：潘希曾
朝代：明

台星瑞世累朝来，鼎立春风寿域开。宿德已为天下老，流芳还拟岁寒梅。题名三百元同榜，入会儿孙几举杯。乐事也知须尽兴，疏帘迟日任西颓。
阁老石淙杨公司空鹤山李公都宪东皋王公为同年之会予以年家子与席奉次石淙公韵二首·其二
作者：潘希曾
朝代：明

四海通家有自来，登堂今日绮筵开。试看当鼎调和手，都是先春馥郁梅。盛世喜成嘉会礼，后生叨进旅酬杯。三山并峙真堪范，竟日酣歌玉不颓。
陈节妇挽词
作者：潘希曾
朝代：明

芳名留死后，苦节在生前。不负共姜誓，仍齐孟母贤。人怜同穴计，天与未亡年。旌诏慇勤意，纲常万古传。
陈院长城新县有作辄次韵
作者：潘希曾
朝代：明

穷乡荆棘已多年，此日金汤更可怜。泽及釜鱼春水活，功收刀犊夏畦便。溪山顿改乾坤旧，风气还看楚粤连。容易敢谈疆理事，吾闻定计十年前。
除夕
作者：潘希曾
朝代：明

春入残冬梅尚迟，岁除今夕客才知。门前已见桃符换，灯下犹堪柏酒持。三载地偏成断梗，九重天远独倾葵。生盆爆竹无心久，漫逐儿嬉亦一奇。
除夕次李序庵韵
作者：潘希曾
朝代：明

过眼流年又涉虚，了知天地等籧庐。后来世事三春梦，前此閒愁一夕除。未静风尘羞肉食，忽惊梅柳忆山居。灯前强和阳春曲，醉拂云笺任草书。
除夜
作者：潘希曾
朝代：明

空堂蜡炬辉，独坐睡何迟。两岁平分夜，三更欲尽时。声残爆竹火，香入颂花诗。好办明朝起，山呼祝圣慈。
除日永淳道中得风
作者：潘希曾
朝代：明

扁舟江上久沿洄，十幅蒲帆顷刻开。除日并将孤闷去，好风先向隔年来。分香夜泊梅花岸，带暖时倾柏叶杯。早晚咨诹王事毕，五云回首即蓬莱。
雨中梅花盛开
作者：潘希曾
朝代：明

雪中留滞雨中开，二月相逢是晚梅。横水一枝仍韵在，闭门终日忽春来。眼怜冷艳移时立，心醉幽香命酒陪。正恐阴云妨月色，不教疏影到亭台。
雨后寄题西厅童用中花园
作者：潘希曾
朝代：明

芳园数亩舍西偏，雨霁春朝散步便。池水欲平新绿腻，花枝无语靓妆妍。相将莺燕还今日，有待溪山更后贤。八载游歌双鬓改，惟应青眼尚依然。
雪后与客登丰山
作者：潘希曾
朝代：明

一冬垂尽日，久雪乍晴时。春入郊迎早，光回野望奇。御风临绝峤，乘兴引深卮。四座倾肝膈，环滁在睫眉。谢公方纵屐，郑綮亦宜诗。总是他乡客，閒围别墅棋。真游超物外，此意许心知。玉立千章柏，冰坚百尺池。径欹缘石磴，云冷护龙祠。稍稍村烟动，悠悠暝色欺。僧扃钟罢寺，鸦集日斜枝。归卧山窗月，虚寒尚梦思。
雪晓次韵
作者：潘希曾
朝代：明

朝来寒气透重衣，雪压茅檐半掩扉。院落光生花满树，池塘清绝玉为矶。舟横西涧无人渡，帘捲丰山断鸟飞。竟日拥炉官事简，诗成高兴转崔巍。
靖州守岁
作者：潘希曾
朝代：明

今岁今宵更几何，梅花爆竹两蹉跎。百千万事与时去，三十二年从此过。公馆无人灯烬落，边城达曙鼓声多。纷纷怕逐春来梦，细瀹香茶遣睡魔。
题仲兄书斋
作者：潘希曾
朝代：明

先生志在当世者，藏脩暂结青山社。芳园半亩屋数椽，月户风檐共潇洒。闭门却扫门更深，抱膝时作南阳吟。缃帙堆窗自披览，古琴挂壁谁知音。爱花不与花争地，红白盈阶斗明媚。拂天脩竹起秋声，捲露芭蕉滴晴翠。坐我终日忘我疲，况是兄弟相怡怡。清谈小笑恣幽赏，不数对床风雨时。笑谈未了林月出，欲去还留兴逾逸。及此清光夜未央，题诗素壁传他日。
题太仆廨舍
作者：潘希曾
朝代：明

官寺东头数亩宫，两年栖息足帡幪。白云户牖群山合，绿水池塘曲径通。花木不殊吾土好，茅茨犹有古人风。天涯吏隐惟迂拙，满壁题诗不务工。
题王亚卿荆山别号卷
作者：潘希曾
朝代：明

佳山堪住仍堪号，名德岩岩复似之。云出会符霖雨望，林深真有栋梁姿。平分海岱形逾胜，变幻烟霞趣亦奇。未遂攀跻常仰止，丹崖留墨定何时。
题董千里孝思卷
作者：潘希曾
朝代：明

董生纯孝有天知，又见云孙起孝思。谁似昌黎书瑞应，寻常鸡犬胜灵芝。
题袁州分司壁
作者：潘希曾
朝代：明

槐阴柏影几屏间，倒映池盆石假山。深院无尘人罕到，苍苔有迹鸟初还。薰风幸解吾民愠，客子聊乘此日閒。向晚诗成谁和者，粉墙题处墨斑斑。
题赤松山水图赠云南朱宪副子文
作者：潘希曾
朝代：明

赤松山水擅吾乡，争胜还闻有永阳。我赖画图偿梦想，君凭文字极揄扬。烟横秋巘重重碧，花点春流曲曲香。携向天涯漫相赠，滇云燕月两茫茫。
题钟太守邦臣诰敕誊黄卷
作者：潘希曾
朝代：明

家学一经在，天香双桂荣。诰鸾凡几轴，符虎又专城。炎海晴无瘴，阳春政有成。汉家循吏传，黄霸早驰名。
龙州仙岩次湛内翰韵
作者：潘希曾
朝代：明

烟霞霭平野，孤岩敞幽扉。仙人此脱屣，千载鹤不归。而我万里来，矫首空遐思。东风散微雨，古木泛斜晖。宾主聊尽欢，一尊本无期。
龙泉寺寻梅次曹霜厓韵
作者：潘希曾
朝代：明

古寺林深别有春，梅边风日喜同巡。行经曲涧闻香远，兴绕孤山得句新。茶碗不烦供地主，酒杯犹足酹花神。明朝有约临东阁，未厌阴何倡和频。
龙阳道中
作者：潘希曾
朝代：明

山城百里道，多半在岧峣。岫湿含云气，崖香长药苗。野田荒作路，古木仆为桥。日暮西风急，吟蝉抱叶飘。
无题
作者：潘德元
朝代：明

月向天边夜夜生，秋风何处彩云横。鱼无密信来青海，蟢有闲丝挂晚晴。春玉渐看腰似削，愁城不怕酒如兵。而今只合笼鹦鹉，能向琵琶唤小名。
秋江钓者
作者：潘德元
朝代：明

江湖最乐是渔翁，何地无天着钓篷。见惯白鸥浑不避，一丝晴飏蓼花风。
落梅
作者：潘德元
朝代：明

一从风信过元宵，南北枝头并寂寥。人有新妆江燕在，树无残怨粉痕消。难凭驿使传千里，忍使春波渡六桥。总有逋仙诗百首，香魂狼籍不堪招。
题存石草堂
作者：潘志伊
朝代：明
体裁：古风

名园迥尘域，参差开石林。丹梯袭晓光，碧嶂含夕阴。昔自郁林来，置此閒幽襟。缅彼巨灵迹，宛在梧江浔。夫子肯堂构，诛茅面云岑。栖岩意已远，陟岵思逾深。抠衣缘磴道，拭目见嵚崟。兹言怀仰止，谁谓惬登临。
从庾岭北归至万安县舟中作
作者：潘恩
朝代：明
体裁：古风

嗟予谬时网，作吏入西粤。饱历五岭云，四见梅花发。草树冬常青，岚雾昼不歇。徇禄叹迷方，留滞渐英达。驾言适京师，归途岭初越。忽惊险阻尽，俯视原隰阔。白沙缀疏星，碧水澹华月。乘流耳目新，破浪精神豁。鸥鸟会我衷，飞鸣恣怡悦。虽牵行役悲，吾躬庶可阅。
塘上行
作者：潘恩
朝代：明
体裁：乐府曲辞

绿蒲生中池，其叶何蒙茸。与君缔昏媾，焉知鲜有终。三月杨柳花，飞泊随春风。入沼化为萍，吁嗟无定踪。冲波一相激，叶叶自西东。我心元不移，君情忍中绝。妾生禽不如，鸳鸾故成列。妾生草不如，丝萝可高揭。妾生木不如，连理枝纠结。越鸟岂北翥，吴江不西旋。妾生一以弃，苦相诚可怜。恨无奋飞翼，委志毕君前。
当阳晚行
作者：潘恩
朝代：明
体裁：古风

山行日有程，中路速修轸。牛羊夕下来，岭日忽以尽。石滑露华零，木号风力�。野烧渐已微，疏星忽而隐。倦翮怯途遥，迷方怜步窘。仆御惨不欢，劳生况多疢。抚时百虑煎，于役良足悯。惜哉绂冕牵，久负沮溺哂。
潞河晚泊
作者：潘恩
朝代：明
体裁：五言律诗

水宿鼍龙窟，波翻芦荻风。渔灯然夜月，客思渺秋空。人似长卿病，途非阮籍穷。平生霄汉志，进止任飘蓬。
九真山
作者：潘文奎
朝代：明
体裁：古风

潜峰削翠高插天，岧峣观阙临层巅。藤萝络石紫芝秀，琼琚玉佩飞群仙。烟霞缥缈接平旷，香火万年为楚望。霓旌几度空中回，笙鹤泠泠九霄上。凭高极览思莫穷，袭人香雾霏空蒙。酒酣耳热霄壤窄，恍疑置我神仙宫。
仙女山
作者：潘文奎
朝代：明
体裁：七言律诗

仙女峰头一振衣，凭高豁目淡忘归。水枯湖荡渔舟少，霜落郊原草木稀。轮奂一时重整饬，神灵万古共瞻依。登临莫问当年事，云雨阳台可是非。
徐一夔独树轩
作者：潘时雍
朝代：明
体裁：七言律诗

潇洒幽轩面水开，轩前老树倚云栽。閒来倚杖过三市，醉后支颐看百回。风雨欲随龙化去，云霄常听鹤飞来。结邻拟共荣枯事，遮莫人知是散材。
鸳湖七首·其一
作者：潘旸升
朝代：明
体裁：七言绝句

花发名园酒满卮，锦鞯争逐是春时。小庭碧影铺清昼，留得香云出院迟。
鸳湖七首·其七
作者：潘旸升
朝代：明
体裁：七言绝句

五色云开宝镜升，繁华旧日转难凭。桃花惯逐春流水，何事渔郎认武陵。
鸳湖七首·其三
作者：潘旸升
朝代：明
体裁：七言绝句

秋满晴空月正圆，隔湖听唱小游仙。不因蘋际微风起，那得清音到画船。
鸳湖七首·其二
作者：潘旸升
朝代：明
体裁：七言绝句

细细香生剩可携，碧窗垂露影参差。相思镇日凭谁见，和雨和烟傍一枝。
鸳湖七首·其五
作者：潘旸升
朝代：明
体裁：七言绝句

望望蒹葭拥去艭，愁分寒影渡枫江。无端想起芙蓉衩，绣出鸳鸯七十双。
鸳湖七首·其六
作者：潘旸升
朝代：明
体裁：七言绝句

种成修竹待栖鸾，三五东生月影团。重到歌楼看寂寂，蘼芜深映碧窗寒。
鸳湖七首·其四
作者：潘旸升
朝代：明
体裁：七言绝句

平波潋滟羡双鸥，草借晴光绿满洲。花事又残人未到，一时凭遍画山楼。
秋感
作者：潘晦
朝代：明

湛露下百草，众叶日以凋。西斋绝尘迹，从篁自萧萧。凉飙闯然来，纨扇不复摇。黄鹄亦秉时，翱翔在层霄。美人隔湘浦，望望不可招。我欲从之游，江水一何遥。
大柳驿守岁
作者：潘曾纮
朝代：明
体裁：五言律诗

古驿逢梅发，荒村带柳斜。雪明难入夜，山霁易蒸霞。碧篆消灯晕，黄沙拂剑花。男儿应有气，可复负年华。
金陵感遇
作者：潘曾纮
朝代：明
体裁：七言律诗

花发垂垂归兴浓，便教归去若为容。日边潮合迷前浦，雨后烟开出数峰。杨柳暗彫江岸笛，松楸静落寺楼钟。闾阎三月音书断，梦入燕关第几重。
九日与诸僚长登茱萸亭
作者：潘梅
朝代：明

令节凭高引兴长，半天秋色落壶觞。茱萸亭畔濡凉露，砧杵人间捣夕阳。天碧纵横啼过雁，山青悲咽乱唫螀。不知此日龙山会，潦倒谁如落帽狂。
抚州署中答黄宫詹才伯
作者：潘梅
朝代：明

彭蠡湖南下小艭，只缘司马殿名邦。宗工暂辍长杨赋，幼妇因贻弱柳江。佐郡散衙怀旧侣，倚楼闻篴调新腔。劳劳往返邮亭使，珍重书传鲤一双。
断蛇沟
作者：潘梅
朝代：明

白蛇中断此荒丘，汉祚炎炎四百秋。霸业已随灰烬灭，遗踪犹说断蛇沟。
省墓
作者：潘梅
朝代：明

频年遥作吏，竟日倍思亲。梓里云根冢，松门梦裹人。乞归瞻马鬣，引步陟龙鳞。风木皋鱼恨，于今更怆神。
秦望山
作者：潘梅
朝代：明

提封犹禹甸，望海自秦山。万事花争发，孤云鸟共还。方隅从眺览，磴道足跻攀。拟叩金银阙，丹砂少驻颜。
蓟门春晓
作者：潘梅
朝代：明

万里鸣驺入帝京，春风骀荡曙云平。祥光隐隐金为阙，佳气葱葱玉作城。南海日浮龙舸远，西山天敞佛灯明。惟馀湛露深汪濊，嫩柳新蒲太有情。
凤台秋月
作者：潘植
朝代：明
体裁：七言律诗

紫凤来时月正明，露华山色共凄清。夜深沆瀣浮金气，秋静蓬莱下玉笙。新句直从今日赋，青山还向旧时名。如今四海升平日，应在岐山顶上鸣。
水帘春雨
作者：潘植
朝代：明
体裁：七言律诗

洞里仙人何所之，岩前春冷雨丝丝。鹤归犹记升仙处，云动还疑化石时。炉火不随天地老，山光曾逐岁华移。当年胜迹今还在，重洗苍苔为赋诗。
咏陈生际槎轩
作者：潘榛
朝代：明

小巷通城辟，柴门逐水开。渔歌随棹远，帆影过墙来。柳密初侵院，庭幽半欲苔。主人休沐至，于此涤尘埃。舸舰宁千万，纷纷此地过。飞篷各自急，逐利定谁何？水涨蛟龙怒，风惊波浪多。何如茅屋下，终日醉颜酡。
咏陈生际槎轩·其一
作者：潘榛
朝代：明

小巷通城辟，柴门逐水开。渔歌随棹远，帆影过墙来。柳密初侵院，庭幽半欲苔。主人休沐至，于此涤尘埃。
咏陈生际槎轩·其二
作者：潘榛
朝代：明

舸舰宁千万，纷纷此地过。飞篷各自急，逐利定谁何？水涨蛟龙怒，风惊波浪多。何如茅屋下，终日醉颜酡。
峄山·其一
作者：潘榛
朝代：明
体裁：五言律诗

读书曾在此，几载又登临。人世有衰白，山灵无古今。好花如欲待，野鸟半知音。便可结茅隐，何年遂我心。
峄山·其二
作者：潘榛
朝代：明
体裁：五言律诗

直去无三里，盘桓道路长。苔明铺锦绣，泉响奏笙簧。松老月为主，洞深云作房。平看人界小，不碍此生狂。
峄阳孤桐
作者：潘榛
朝代：明
体裁：七言绝句

亭亭独自傲霜风，不与寻常桃李同。圣世工师求木久，峄阳犹自有孤桐。
戴明府漱江亭
作者：潘榛
朝代：明

迟日园林媚，孤亭傍水斜。绿苔明曲径，淡柳暗平沙。随意窗前草，无名涧底花。主人息机久，服食效丹砂。何处堪消暑，闲亭尽日凉。锦帆看十里，菀柳坐千章。风动茶蘼架，雨侵薜荔墙。渔歌绕晚唱，濯足下沧浪。溟涨滹沱水，孤亭势欲倾。万夫防蚁穴，百雉没山城。牛马浑无辨，舟航不敢行。波涛烟雾里，疑是近蓬瀛。北风动地起，寒色晚亭分。渡浅冰初合，雪深人不闻。月缘霜皎洁，潮与雾氤氲。应有山阴客，停桡此问君。
戴明府漱江亭·其一
作者：潘榛
朝代：明

迟日园林媚，孤亭傍水斜。绿苔明曲径，淡柳暗平沙。随意窗前草，无名涧底花。主人息机久，服食效丹砂。
戴明府漱江亭·其三
作者：潘榛
朝代：明

溟涨滹沱水，孤亭势欲倾。万夫防蚁穴，百雉没山城。牛马浑无辨，舟航不敢行。波涛烟雾里，疑是近蓬瀛。
戴明府漱江亭·其二
作者：潘榛
朝代：明

何处堪消暑，闲亭尽日凉。锦帆看十里，菀柳坐千章。风动茶蘼架，雨侵薜荔墙。渔歌绕晚唱，濯足下沧浪。
戴明府漱江亭·其四
作者：潘榛
朝代：明

北风动地起，寒色晚亭分。渡浅冰初合，雪深人不闻。月缘霜皎洁，潮与雾氤氲。应有山阴客，停桡此问君。
秋水篇
作者：潘榛
朝代：明

芦台七月足秋水，一望苍茫烟波里。卫河北来势欲吞，滹沱东下疾如矢。汪洋千顷静不风，瞬息惊涛百丈起。渔人不敢试舟航，千夫万夫立水涘。皇皇蚁穴忧其崩，高岸重堤未足恃。嗟我无能分民忧，几回欲与河伯死。却意河伯岂无灵，杀时犉牡修禋祀。侵晚水势若为消，我士我民沾沾喜。忆昔当初二月春，土功百里若云屯。畚锸仓皇务农废，移家仍复住河滨。堤筑何止千万丈，胼胝何止数十旬。富人仆赁或哿矣，伤哉零丁此孤贫。籴得城中数升米，幼妇稚儿共采薪。糟糠不厌强赴役，稍息犹恐督吏嗔。五月六月工方歇，遥看凹面堤嶙峋。准拟中流今砥柱，何来大水又浸沦。以我修兮以我守，胡为频频苦我民。嗟此小邑屡荒旱，更有冠盖如飞翰。同行奔走孑无遗，况复迢迢一河岸。至如僻地客少过，小民从容里田畔。卒岁不闻力役征，生平不识水揽漫。祈寒暑雨仍咨嗟，起向官府坐长叹。我民何独生水乡，行役修堤曾不惮。数十年来此邑疲，里闬萧条半逃窜。有如偏累苦不休，谁不星星各解散。呜呼天地生人各一方，不须冲疲苦较量。我闻卫河东岸去，下海曾不百里强。水没田舍固难当，水归大海亦其常。安得排决令东注，年年不复此堤防。
南浦月下
作者：潘氏（裘致中妻）
朝代：明
体裁：五言绝句

孤舟横野渚，明月照当空。十年江海意，疑在小亭东。
咏柳
作者：潘氏（裘致中妻）
朝代：明
体裁：七言绝句

烟柳青青叶已齐，半帘红日小莺啼。玉栖人静悲横笛，惟有东风吹向西。
春词
作者：潘氏（裘致中妻）
朝代：明
体裁：七言绝句

小窗闲坐月朦胧，望断天涯思不穷。黄蝶乱飞花影里，却疑春在杏花中。
江上
作者：潘氏（裘致中妻）
朝代：明
体裁：五言绝句

江上水正平，日照西江口。远树一尺长，岸润风吹柳。
秋月
作者：潘氏（裘致中妻）
朝代：明
体裁：五言绝句

园亭当水中，两岸芦花雪。夜深人未眠，碧水荡秋月。
秋词
作者：潘氏（裘致中妻）
朝代：明
体裁：七言绝句

翩翩黄叶落江风，月满江亭秋夜空。黄菊酒香人已醉，白蘋江冷度哀鸿。
莲塘
作者：潘氏（裘致中妻）
朝代：明
体裁：五言绝句

溪水流东去，垂杨对我门。凄凉断桥路，残月照黄昏。
西圃
作者：潘氏（裘致中妻）
朝代：明
体裁：七言绝句

依依杨柳映苍苔，满树桃花映日开。不知燕子栖何处，此际东风依旧回。
连雨
作者：潘氏（裘致中妻）
朝代：明
体裁：七言绝句

久雨阶前铺绿衣，烟迷竹树影稀移。黄莺交坐窗前语，说尽春愁来往飞。
重阳
作者：潘氏（裘致中妻）
朝代：明
体裁：五言绝句

独坐小窗下，幽蛩不绝鸣。青天孤月静，满耳是秋声。
题画
作者：潘氏（裘致中妻）
朝代：明
体裁：五言绝句

屋傍青山下，人归苍莽中。未开云外户，先听水边松。
秋词
作者：潘氏（裘西川妻）
朝代：明
体裁：七言绝句

翩翩黄叶落西风，月满池亭秋夜空。萸菊酒香人已醉，白蘋江冷度哀鸿。
桐柏观
作者：潘渊
朝代：明
体裁：七言绝句

琼台深处觅金丹，白日能教生羽翰。兀坐小斋听乱瀑，染霜红叶打书寒。
东湖社集诗分得秋字
作者：潘湛
朝代：明
体裁：五言律诗

投分邀名侣，晴湖惬胜游。酒香飞盏夜，鬓影洗妆秋。月记蓂初换，萤将火欲流。故乡如在眼，不复更登楼。
姑苏钱塘怀古诗次韵六首
作者：潘牧
朝代：明

吴都富且艳，翠袖倚层台。歌吹凌春色，旌麾驻越来。繁华忽消歇，珠玉风中埃。青山瘗宝剑，草偃千秋墓。金凫入夜飞，玉漏沉寒露。转盼陵谷迁，非徒铁垆步。句践尝胆日，坚锐不谓无。一朝献西子，越兵成大呼。回睇长洲苑，千秋生碧芜。青山翔凤皇，紫气绕吴关。玉泉湛若镜，灵鹭飞不还。重瞳在何许，泪洒莫能攀。翠华竟南渡，遗民不复都。长城乃自坏，黄龙孰能屠。空令二宫泣，五国怨啼乌。尚父拥玉节，锦衣当昼行。辉光照闾里，千载英风生。至今牛斗下，还瞻紫气横。
姑苏钱塘怀古诗次韵六首·其一
作者：潘牧
朝代：明

吴都富且艳，翠袖倚层台。歌吹凌春色，旌麾驻越来。繁华忽消歇，珠玉风中埃。
姑苏钱塘怀古诗次韵六首·其三
作者：潘牧
朝代：明

句践尝胆日，坚锐不谓无。一朝献西子，越兵成大呼。回睇长洲苑，千秋生碧芜。
姑苏钱塘怀古诗次韵六首·其二
作者：潘牧
朝代：明

青山瘗宝剑，草偃千秋墓。金凫入夜飞，玉漏沉寒露。转盼陵谷迁，非徒铁垆步。
姑苏钱塘怀古诗次韵六首·其五
作者：潘牧
朝代：明

翠华竟南渡，遗民不复都。长城乃自坏，黄龙孰能屠。空令二宫泣，五国怨啼乌。
姑苏钱塘怀古诗次韵六首·其六
作者：潘牧
朝代：明

尚父拥玉节，锦衣当昼行。辉光照闾里，千载英风生。至今牛斗下，还瞻紫气横。
姑苏钱塘怀古诗次韵六首·其四
作者：潘牧
朝代：明

青山翔凤皇，紫气绕吴关。玉泉湛若镜，灵鹭飞不还。重瞳在何许，泪洒莫能攀。
同张秘书孟奇夜宿西樵四峰书院
作者：潘益之
朝代：明

一入名山海宇宽，故人清夜此追欢。閒来杖屦林为藉，兴远烟霞箨是冠。百道飞泉风更急，满庭残叶夏偏寒。天街月色凉何限，七十峰头枕上看。
展先光禄墓
作者：潘益之
朝代：明

名山长瞰鉴江楼，佳气青葱结一丘。自荷先朝深雨露，可堪今日抚松楸。碑留宿草终天恨，风度啼乌入暮愁。八十五龄肋力竭，有怀明发未能休。
读王奉常敬羙公所撰先君光禄公墓志铭感赋
作者：潘益之
朝代：明

窆石何因乞鼎言，开函字字泪潺湲。两朝芹曝臣心切，一日丝纶帝命尊。虚拟杖藜游五岳，尚馀词藻动中原。趋庭往事今流水，万卷空馀手泽存。
长儿宪龙书报盘莲盛花待余归日称开九帙
作者：潘益之
朝代：明

开缄字字见情真，伏枕犹能忆老亲。本为江山淹作客，却令风月待归人。浮邱洞口穷双目，穗石坛边寄一身。闻道白莲娇欲语，始知吾社未全贫。
偶书示族弟大衷
作者：潘真惠
朝代：明

来鹤林中醉中醺，梦残池草更思君。芸窗想有梨花雨，细数年光去几分。
试舟罗江
作者：潘真惠
朝代：明

渔舟初试大川湄，不尽晴风卷钓丝。渭水高风非梦想，罗江大隐是心期。何嗟白发巾中早，可笑青云足下迟。四顾溪山成寂寞，海鸥堪与共忘机。
秋日梦登天台山绝顶
作者：潘祯
朝代：明
体裁：七言律诗

华峰四万八千丈，鹤背秋风梦一登。坐使群山卧平地，笑看杯水泻东溟。此心本是同寥廓，大块真能载我形。拟过赤城寻隐处，倚霞结构老吾生。
上渡
作者：潘纬
朝代：明

渡头风雨急，桥断夜来水。时有唤舟人，招招者谁子。
冬夜奉怀从兄汝和时在江西
作者：潘纬
朝代：明

予行江水北，君行江水西。两乡千里隔，一梦几回迷。雨雪连天远，梅花落月低。所思何处在，残夜听鸣鸡。
出郊与黄吉父言别
作者：潘纬
朝代：明

策蹇出都俱莫问，笑弹长剑对银缸。虚传郭隗台千尺，谁赐虞卿璧一双。林下放歌俱白首，门前把钓有沧江。也知西掖还东阁，且趁南风卧北窗。
初夏同王应凤佘日章汪以仁以敬过佘子玉园居
作者：潘纬
朝代：明

背市园居寂，到门芳草深。呼童出贳酒，留客坐鸣琴。鸟作辞春语，松生入夏阴。求羊无夙约，开径自相寻。
圣驾九日天寿山登高献三阁下
作者：潘纬
朝代：明

仙舆九日驻郊圻，清跸传呼上翠微。朔塞秋声连画角，陵园霜色杂朱旂。千官马逐层岩转，万乘龙随蹬道飞。欲记明良游豫盛，野人终愧赋才非。
夏日溪堂
作者：潘纬
朝代：明

村居无广厦，松竹自成阴。长日林中卧，风枝落布衾。时怜野渔唱，复爱幽蝉吟。孤酌还乘兴，临流理素琴。
夏月过佘松泉先生溪园
作者：潘纬
朝代：明

花榭竹为垣，幽阴坐处繁。遥疑原上日，不到水边村。山雨带云集，松涛清昼翻。往来三径里，何地有嚣烦。
官庄春暝
作者：潘纬
朝代：明

一径掩蒿蓬，孤村烟霭中。鸣蛙出水曲，宿鸟隐花丛。高树留残照，遥山映暮空。无人伴幽兴，招月听丝桐。
官庄晚霁
作者：潘纬
朝代：明

平原眺晚霁，百里见苍山。鸟带浮云去，人从暮霭还。村童过雨集，野老到秋闲。倚杖逍遥者，听蝉竹径间。
宿白岳社山中
作者：潘纬
朝代：明

白社负幽期，青山寄空宅。偶携林中友，重卧岩下石。云归忽闭关，月出更留客。不着尘梦还，潺湲响终夕。
寄题方山人陵阳别业
作者：潘纬
朝代：明

方干有旧业，本在青溪东。近卜陵阳隐，因怀庞德风。百年耕陇上，八口寄庵中。独羡渔樵侣，能将出处同。
山中赠友人
作者：潘纬
朝代：明

西园独偃息，伏枕连朝昏。送客偶出户，看云还倚门。田芜没平野，木落见前村。怜尔幽怀者，时来相与论。
应制赋禁中柳絮
作者：潘纬
朝代：明

日暖长杨露乍晞，楼台无处不霏霏。才随汉苑春风起，忽作梁园暮雪飞。案上花生供奉笔，墀头影落侍臣衣。不因赋质轻微甚，那得吹嘘到禁闱。
春日官庄
作者：潘纬
朝代：明

幽居近喜卜东溪，远市依依隔水西。堤柳渐迷来客驾，山花自发野人蹊。游鱼晴戏陂塘暖，雊雉朝飞垄麦齐。更好林莺听不尽，双柑斗酒日劳携。
春日忆山中书隐
作者：潘纬
朝代：明

及兹农事候，令予归不闲。本无西畴耕，为趁东风还。旧庐在林莽，树石繁其间。时春方雨余，好鸟声关关。门柳媚柔条，萝径滋苔斑。涧鸣始流泉，座对初青山。寓目但成景，偃仰多欢颜。此乡能似否，宁不思回醾。
松石台
作者：潘纬
朝代：明

倚松踞磐石，无伴坐亦好。不信石无尘，松风与洒扫。
汉宫词
作者：潘纬
朝代：明

弃置长门鬓欲华，后宫又道选良家。君恩好似三春雨，半为开花半落花。
漂母祠
作者：潘纬
朝代：明

曾谓千金意，能酬一饭恩。往来人下拜，犹是为王孙。
瑞莲应制二首（莲生慈宁宫奉大士盆中，九华五色）
作者：潘纬
朝代：明

盆作金龙百宝装，波心常现玉毫光。新秋一朵青莲涌，三十六宫闻妙香。瑶池浪说千年藕，玉井虚传十丈花。争似九茎开五色，西天瑞现帝王家。
瑞莲应制二首（莲生慈宁宫奉大士盆中，九华五色）·其一
作者：潘纬
朝代：明

盆作金龙百宝装，波心常现玉毫光。新秋一朵青莲涌，三十六宫闻妙香。
瑞莲应制二首（莲生慈宁宫奉大士盆中，九华五色）·其二
作者：潘纬
朝代：明

瑶池浪说千年藕，玉井虚传十丈花。争似九茎开五色，西天瑞现帝王家。
答方佥宪定之先生
作者：潘纬
朝代：明

时违长弃置，身贱寡交亲。方学渔樵业，甘为农圃邻。坐愁坐白发，出畏染缁尘。十载攻词赋，无媒只旧贫。
简方际明
作者：潘纬
朝代：明

昨暮登楼处，雨收溪上村。此时见新涨，直到君家门。旧岸集渔网，高斋藏钓纶。嘉鱼坐可办，好约同开樽。
蚕妇吟
作者：潘纬
朝代：明

采桑复采桑，无嗟为蚕饥。食君筐中叶，还君机上丝。还君丝，织君绮。贫女养蚕不得着，惜尔抽丝为人死。
赋得双佩剑送方生趋幕府
作者：潘纬
朝代：明

延津双玉虹，神物合雌雄。易用千金购，难为一割功。尘埋余斗气，岁远结阴风。感激封侯去，龙鸣出匣中。
过友人园题壁
作者：潘纬
朝代：明

垂柳柴门傍水开，啾啾野雀啄莓苔。园林日午花争发，主不归来客自来。
过方别驾市上园
作者：潘纬
朝代：明

久为弦歌出，仍无三径资。还山种松菊，傍舍葺园池。门闭喧能隔，庭闲鸟亦知。一樽时自醉，犹笑弃官迟。
过蒋南泠翁大参休园喜鸿胪诸昆载酒留集
作者：潘纬
朝代：明

蒋生风雅存，异代馥兰荪。修竹仍三径，垂杨自一村。啼莺呼过客，幽草映闲门。旧识求羊侣，重怜载酒樽。
送友人北游
作者：潘纬
朝代：明

樽酒慰行轩，交深敢赠言。经过郑庄驿，好问孟尝门。一诺休轻许，千金未是恩。年来长送客，此意不曾论。
送徐汝抟还三衢
作者：潘纬
朝代：明

怜君遽为别，风色敝裘寒。郭外关河远，樽前岁腊残。人归姑蔑国，帆过子陵滩。夹岸梅花发，相思好奈看。
邗江逢欧桢伯学博余昨过广陵以夜半渡关失访后移官偶遇赋赠
作者：潘纬
朝代：明

广陵关外路，夜半梦中过。骑鹤人逢晚，听鸡客误多。去来同雨雪，吏隐各烟波。携得新诗别，相思日日歌。
銮江秋暮
作者：潘纬
朝代：明

家远信音稀，怀归未得归。途穷剑空在，性懒念多违。旅馆午寒闭，江城秋雪飞。还惭京兆客，何事泣牛衣？
六月二十三日纲庵携酌于元大竹林避暑以敬修韵赠纲庵
作者：潘绪
朝代：明

黄尘道上绝行车，避暑时来野水涯。簟展南州徐稚榻，樽开北海邺侯家。风情未老歌桃叶，儿子将看折桂花。更向东邻寻乐事，竹林深处最清华。
白石山
作者：潘绪
朝代：明

草树生香绝路尘，行歌樵采不逢人。白头自得烟霞趣，功业无心学买臣。
闾江
作者：潘绪
朝代：明

雨余桃浪浸渔矶，鸭绿溶溶好染衣。我欲南湖寻乐事，买舟来乘鳜鱼肥。
读雪篷集
作者：潘翥
朝代：明

人中仪表黄东阿，华词藻辩如悬河。秋波千顷挠不浊，但觉四坐春风和。早年通籍丝纶阁，诏选儒臣拯民瘼。百里柯亭栖凤鸾，一麾古郓翔雕鹗。交陈百务情非愆，偶蹶霜蹄众所怜。归来倅领文翁铎，回首伤心叔夜弦。朝夜开卷披光彩，一似骊珠照沧海。弟子谁为宋玉招，故人独有山公在。愁来翘首怅东津，海水潺潺海上昏。惟有白云山万叠，百年从此忆清尘。
观吴越战场作
作者：潘蕃
朝代：明
体裁：七言律诗

吴越兴亡宛目前，游屯泾上草芊芊。夕阳满地滋寒色，野烧缘溪断暮烟。麋鹿歌台今寂矣，鹧鸪舞殿亦凄然。祗馀赐剑当年恨，惆怅东风哭杜鹃。
过九里松
作者：潘蕃
朝代：明
体裁：古风

扁舟发车溪，相将九里许。不见旧时亭，青松绕遗址。逶迤皂林塘，岧峣乌戍寺。行行难久留，怀古吟未巳。欲极游览情，斜阳下山尾。
厓山吊古
作者：潘豫之
朝代：明

水国波涛昼自阴，两厓拱木郁成林。未论一旅兴王地，独惜三仁报主心。赤羽不归航海戍，白鹇遥共落星沈。英雄从古多遗恨，极目东流思不禁。驻跸当年帝子魂，鹃啼陵木不堪论。翠华影没馀云树，黑气烟沈向海门。正笏朝衣谁劝讲，断维祭器竟先奔。只今独有厓前月，长照荒林怨断猿。
厓山吊古·其一
作者：潘豫之
朝代：明

水国波涛昼自阴，两厓拱木郁成林。未论一旅兴王地，独惜三仁报主心。赤羽不归航海戍，白鹇遥共落星沈。英雄从古多遗恨，极目东流思不禁。
厓山吊古·其二
作者：潘豫之
朝代：明

驻跸当年帝子魂，鹃啼陵木不堪论。翠华影没馀云树，黑气烟沈向海门。正笏朝衣谁劝讲，断维祭器竟先奔。只今独有厓前月，长照荒林怨断猿。
秋日集海珠寺
作者：潘豫之
朝代：明

雪后移舟江上台，潮声听处兴悠哉。风声萧寺随钟去，月过佗城逐雁来。僧向中宵亲洗钵，人从何处度浮杯。可怜日夜东流急，不念驰光白发催。
观鱼台
作者：潘豫之
朝代：明

洑岸沿堤灌木阴，高台晴色散披襟。清秋一寄知鱼兴，千载空悬傲吏心。濠上绪风吹夕照，天边鸣籁入寒林。向来延睇苍烟迥，名迹荒凉共古今。
南浦桥联
作者：潘赐
朝代：明
体裁：联

上相名邦，百族自知朝北阙；真儒继统，千秋谁复并西山。
南浦桥联
作者：潘赐
朝代：明
体裁：联

乔木参天，半点云香生大石；悬崖笼雾，千寻瀑布出高泉。
南浦桥联
作者：潘赐
朝代：明
体裁：联

书院沉沉，绿水半湾连渡口；仙楼翼翼，白云一抹护山腰。
南浦桥联
作者：潘赐
朝代：明
体裁：联

仙境微茫，安得玉炉丹九转；客途高旷，尚怀宝匣镜重磨。
南浦桥联
作者：潘赐
朝代：明
体裁：联

古洞联翩，毕岭旧存仙杵妙；清溪浩荡，总章新过客帆多。
南浦桥联
作者：潘赐
朝代：明
体裁：联

四野无虞，诗礼竞推长乐里；庶民有庆，讴歌争出太平坊。
南浦桥联
作者：潘赐
朝代：明
体裁：联

画角声中，彩帐题诗思梦笔；青灯影畔，玉壶携酒想观澜。
南浦桥联
作者：潘赐
朝代：明
体裁：联

皂盖朱幡，远指群侯元鹤垄；金章紫绶，近传相辅白羊坟。
南浦桥联
作者：潘赐
朝代：明
体裁：联

绿水桥边，金石足齐交友渡；白云乡畔，山川犹护睦亲亭。
南浦桥联
作者：潘赐
朝代：明
体裁：联

莪衍名儒，霁月远涵莲叶渡；传成烈女，清风高拂桂林桥。
南浦桥联
作者：潘赐
朝代：明
体裁：联

载酒攀花，月夜乘舟过水北；囊琴采药，霜天被褐过郊阳。
奉谢中丞北湖公以丹砂见寄
作者：潘鉴
朝代：明
体裁：五言律诗

郢雪催残腊，荆云系病身。雁过南岳近，书枉北湖频。梅福非凡吏，桃源别有春。丹砂开宝诀，携我出风尘。
饯家兄希仁
作者：潘鉴
朝代：明
体裁：五言律诗

寒雁叫汀洲，归程不可留。聊携季路榼，相送仲宣楼。岁晚荆门树，风微汉水舟。乡心吾欲折，行役几时休。
寄怀
作者：潘镛
朝代：明
体裁：七言绝句

孤灯一点照书龛，离思沉沉睡正酣。无那角声吹落月，梦魂飞不到江南。
寒食
作者：潘鹍
朝代：明
体裁：五言律诗

试望平原上，茫茫烟草滋。风花寒食路，儿女断肠时。阅世黄尘暗，怀人白舫迟。韶光看欲暮，只是雨丝丝。
少林寺
作者：焦弘祚
朝代：明
体裁：七言律诗

高峰六六抱幽奇，云暝山深钟磬迟。风雨数朝槐与柏，藓苔百道碣连碑。僧閒古殿仍谈武，鸟立空阶似答诗。处处楼台皆随喜，何缘觅得贝多枝。
砥柱篇
作者：焦源溥
朝代：明
体裁：古风

洪河龙门来，奔崩华山趾。谁能系飞流，疾如弦激矢。下流日以深，滔滔想莫已。有石一拳多，亭亭水中峙。凭来欲东归，触之还复止。老蛟斗且争，万马风声起。沬尘散九天，轰陈吞九地。有石屹不惊，日夜焉能砥。鼋鼍怯尽逃，行来波臣礼。俛首落日前，受约三门底。三门阿谁名，名之神人鬼。后人总伤魂，来往稀一苇。莫谓架山梁，五丁额亦泚。纵有汉唐人，堆崖红生米。新开宝篆文，平陆黄炎址。四载大禹勤，元圭端在此。踏足望楼头，历历见星嵬。一壁四削成，的的芙蓉蕊。风摇草青青，千年绝人履。传闻周老聃，曾炼药不死。人从函谷游，剩有丹灶垒。
醉花阴
作者：焦源溥
朝代：明

红缀繁枝莺语巧，弱柳和烟袅。玉勒慢寻芳，踏遍东皋，满眼青青草。烟岫重重霞气表，无数山花绕。古寺梵音沉，曲径疏篱，才信郊居好。
万寿节朝贺
作者：焦竑
朝代：明
体裁：七言律诗

曙光初动早朝天，殿绕南山护紫烟。金镜欲披鹓鹭集，玉除端拜鼓钟悬。蓂开八叶还知月，桃实三千解纪年。更羡夔龙深献纳，佩声长近衮衣前。
宗人时中之南鸿胪索余诗为韦弦之佩作此与之
作者：焦竑
朝代：明
体裁：四言诗

炎帝开天，垂仁创制。爰及西周，眷彼苗裔。实始焦城，离疆启世。维陜有焦，古曰名都。胙土命氏，此其权舆。有棼孙子，棋跱星敷。代易世疏，本根一气。譬若千江，同源派异。念兹厥初，慨焉以喟。猗猗令族，来从宛陵。有璧在怀，和风郁蒸。匪我则阿，实宗之英。观光上京，音徽日振。遨游冬春，载觞载咏。岂无他人，不如同姓。携手亡何，周南以迁。孰是典司，曰胪句传。何时复来，一别三年。汉有延寿，经学之宗。亦有孝然，飞声青龙。和谈遂饮，奕叶清风。峨峨德素，开我后人。庶其绳之，以慰所亲。匪仁曷仗，匪善曷敦。一篑非微，为山可至。千里虽难，脂车策骥。华胃遥遥，孰敢不厉。
帝京篇
作者：焦竑
朝代：明
体裁：古风

星躔奠箕尾，光熠满皇州。共睹天居壮，安知地肺浮。太行千里排空下，黄河几曲回奔马。日月高临碣石门，风云长护幽并野。紫殿絪缊接上台，铜龙双阙彻明开。柳迎御仗垂垂发，花拂仙韶袅袅回。千门窈窕群官入，鳷鹊虚明鸳鹭集。上公车毂投星飞，内史衣香沾露湿。星飞露湿日悠悠，更有骄奢恩泽侯。金张夜月连钱骥，赵李春寒翡翠裘。说客常持小冠出，公子时飞高盖游。追游翠黛棼相接，含态含娇情未歇。相看蝉鬓步生花，半度羊车行就叶。日移调马埒，云拥�鸡场。缓辔回长乐，鸣笳出未央。东观风光历未能，西山览结复堪登。溅溅寒水悬千涧，艳艳朝霞羃九陵。九陵千涧复参差，仙观僧蓝两比佽。飞扬校尉偏能猎，供奉才人总解诗。西湖归路酒方酣，十里芙蓉万顷潭。锦缆牙樯连塞北，水秧堤柳类江南。汉主离宫那足数，秦关百二空雄武。何似车书今日同，万方玉帛归仁主。门掩青春著作庐，花光夜色映空虚。时平愿献三都赋，肯学相如封禅书。
忆别
作者：焦竑
朝代：明
体裁：七言律诗

怀人几上越王台，云锁空林首重回。夜雪有情怜独往，春风无恙不重来。愁边短榻寒禽下，病起新篇过雁裁。三径荒凉羊仲老，伤心开落退园梅。
性公自高阳过访赋赠·其一
作者：焦竑
朝代：明
体裁：六言诗

千树万树云岚，舍北舍南烟景。高阳有客晨过，小径无人昼暝。
性公自高阳过访赋赠·其二
作者：焦竑
朝代：明
体裁：六言诗

舟横远浦断岸，雁度长汀晚霞。欲采蘋花相赠，澄江冉冉天涯。
松麓山房听雨得连字
作者：焦竑
朝代：明
体裁：五言排律

春阴游宝地，襟袖搅霏烟。雨合千峰遍，云屯一壑偏。冥濛惊色暗，滴沥讶声连。檐树寒逾翠，江梅湿欲然。林空群籁息，门掩一灯悬。径断翻增胜，觞飞不碍禅。秪疑人世里，别有净居天。
栖霞
作者：焦竑
朝代：明
体裁：五言律诗

古寺俯苍茫，东峰一磬长。人天留色相，台殿自齐梁。乳窦流泉滑，风岩药草香。采荣心不薄，吾欲问医王。
江上咏怀
作者：焦竑
朝代：明
体裁：五言律诗

江菼坐依微，繁星落钓矶。寒沙连野尽，新涨浴天低。小憩村村暝，前期事事非。尘机吾已息，不碍白鸥飞。
江神子
作者：焦竑
朝代：明

西风吹袂弄新晴，月笼明，小梅横。席上孤琴、又作断肠声。人去青山衰草里，凭谁共，绕花行。强拈彩笔赋离情，忆平生，到深更。欲写年来、意思苦难成。但把深杯留客醉，知何日，笑相迎。
游仙六章赠陈鍊师·其一
作者：焦竑
朝代：明
体裁：七言绝句

曾燕瑶台十二峰，酒狂谪下蕊珠宫。紫霄不厌重来晚，便拍洪崖驾彩虹。
游仙六章赠陈鍊师·其三
作者：焦竑
朝代：明
体裁：七言绝句

参山渺渺接天坛，云影松声满路寒。欲问高人行道处，花深时听一钟残。
游仙六章赠陈鍊师·其二
作者：焦竑
朝代：明
体裁：七言绝句

昨夜曾过玉女家，满身环佩带烟霞。归时更按游仙曲，醉踏层峰弄月华。
游仙六章赠陈鍊师·其五
作者：焦竑
朝代：明
体裁：七言绝句

一自寻真入紫微，醮坛风冷碧桃稀。冶城亦是仙灵窟，鸾鹤冥冥更不归。
游仙六章赠陈鍊师·其四
作者：焦竑
朝代：明
体裁：七言绝句

古殿阴森山木春，月明分踏玉阶尘。好同檐下焚香坐，閒看人间梦里身。
灵谷寺梅花坞六首
作者：焦竑
朝代：明

山下几家茅屋，村中千树梅花。藉草持壶燕坐，隔林敲石煎茶。檐卜林东短墙，曾开宝地齐梁。初春老树花发，深涧无人水香。一枝初出岩阿，看尽千林未多。天女知空结习，散花不碍维摩。二十四番风信，四百八寺楼台。何似草堂梅燕，同人先探春回。落落半横参月，溶溶尽洗铅华。盈盈湘浦解佩，脉脉萝村浣纱。西湖梦断人寂，东阁妆残月斜。襟解微闻芗泽，钿昏半卸檀霞。
灵谷寺梅花坞六首·其一
作者：焦竑
朝代：明
体裁：六言诗

山下几家茅屋，村中千树梅花。藉草持壶燕坐，隔林敲石煎茶。
灵谷寺梅花坞六首·其三
作者：焦竑
朝代：明

一枝初出岩阿，看尽千林未多。天女知空结习，散花不碍维摩。
灵谷寺梅花坞六首·其二
作者：焦竑
朝代：明

檐卜林东短墙，曾开宝地齐梁。初春老树花发，深涧无人水香。
灵谷寺梅花坞六首·其五
作者：焦竑
朝代：明

落落半横参月，溶溶尽洗铅华。盈盈湘浦解佩，脉脉萝村浣纱。
灵谷寺梅花坞六首·其六
作者：焦竑
朝代：明

西湖梦断人寂，东阁妆残月斜。襟解微闻芗泽，钿昏半卸檀霞。
灵谷寺梅花坞六首·其四
作者：焦竑
朝代：明

二十四番风信，四百八寺楼台。何似草堂梅燕，同人先探春回。
牛首山
作者：焦竑
朝代：明
体裁：五言律诗

龙藏烟萝閟，牛山殿阁幽。夜凉僧梵歇，地迥佛灯流。树影兼云合，林香过雨收。平生飞动意，何幸得淹留。
玉河冰泮应制
作者：焦竑
朝代：明
体裁：七言律诗

都城二月动微和，冉冉流澌下玉河。细柳风恬春系艇，古堤气暖夜鸣珂。未看花片随源出，已觉香尘傍水多。最是微臣叨宠渥，凤池无日不恩波。
石鼓歌（阁试）
作者：焦竑
朝代：明

周原石鼓奇且綍，几年踪迹沈蓬莱。世遥几得睹拓本，残章断碣如琼瑰。何人辇载逾千里，至今照耀黄金台。河倾昆仑势曲折，雪压泰华高崔巍。蔡邕嵇康那足数，石经奔走洪都侪。回思共和历隋代，披荒斫古其谁哉。天昏地惨鬼夜哭，至宝欲出风云埋。韩韦博雅始一识，郑向搜索穷山隈。四百六字传青简，二千余载开苍苔。龙画旁分爪蟠互，虫书深刻神剪裁。求致太学竟不果，凤翔落莫空山崖。皇明文物迈前古，冲融雅颂相沿洄。辟雍横陈杂睟赩，庙堂胪列参樽罍。想见周王盛羽猎，从臣撰述皆奇才。声诗炳蔚垂日月，雕镂宛转回云雷。之罘山泐迹半扫，汉水鼎沈名已灰。岂知籀往迹自在，摩挲细读如谈诙。近传岣嵝碑更伟，青字赤石巨以魁。宣王雄俊神禹智，何异鼻祖于云来。神物出没两不偶，昔何掩翳今昭回。安得移之置一处，拿龙披凤心眼开。春风却立读万过，咎繇吉甫亲追陪。呜呼！咎繇吉甫常追陪。
石鼓歌（阁试）
作者：焦竑
朝代：明

周原石鼓奇且綍，几年踪迹沈蓬莱。世遥几得睹拓本，残章断碣如琼瑰。何人辇载逾千里，至今照耀黄金台。河倾昆仑势曲折，雪压泰华高崔巍。蔡邕嵇康那足数，石经奔走洪都侪。回思共和历隋代，披荒斫古其谁哉。天昏地惨鬼夜哭，至宝欲出风云埋。韩韦博雅始一识，郑向搜索穷山隈。四百六字传青简，二千余载开苍苔。龙画旁分爪蟠互，虫书深刻神剪裁。求致太学竟不果，凤翔落莫空山崖。皇明文物迈前古，冲融雅颂相沿洄。辟雍横陈杂睟赩，庙堂胪列参樽罍。想见周王盛羽猎，从臣撰述皆奇才。声诗炳蔚垂日月，雕镂宛转回云雷。之罘山泐迹半扫，汉水鼎沈名已灰。岂知籀往迹自在，摩挲细读如谈诙。近传岣嵝碑更伟，青字赤石巨以魁。宣王雄俊神禹智，何异鼻祖于云来。神物出没两不偶，昔何揜翳今昭回。安得移之置一处，拏龙披凤心眼开。春风却立读万过，咎繇吉甫亲追陪。呜呼！咎繇吉甫常追陪。
莫愁湖
作者：焦竑
朝代：明
体裁：五言律诗

水阔菰蒲净，城开睥睨斜。怀人倚高阁，落叶见平沙。眉黛馀山色，钿金但野花。徘徊湖上月，一倍惜春华。
菩萨蛮
作者：焦竑
朝代：明

梅花坐对天如水，月明千里人千里。莫上最高楼，长江生别愁。百年今夕会，且共樽前醉。明日又离歌，天涯奈尔何。
西园
作者：焦竑
朝代：明
体裁：古风

林皋飒欲秋，閒园自成步。驾言城郭游，翻惬沧洲趣。临深杳难即，跻险倏可度。危藤缘涧上，远岫当窗露。崖壑既盘纡，竹木亦交互。怪石森馀株，清川贯中路。微雨逗凉飔，烦暑渐以去。同人自相将，杯酒豁情愫。栖迟少日怀，缅邈平生故。流光岂不遒，延赏未云暮。咏归各怡然，抚景谢良晤。
赠王东崖先生二首·其一
作者：焦竑
朝代：明
体裁：古风

商风天末起，中夜陨霜箨。有美三春花，朱条忽销铄。古人结交驩，意气重山岳。俣俣豪华子，朝暮见荣落。明晦自有时，所贵善斟酌。怀哉坦荡人，永不负然诺。
赠王东崖先生二首·其二
作者：焦竑
朝代：明
体裁：古风

峨峨陵上松，下有千岁苓。采之欲相赠，为君延修龄。道远不可致，物薄谁为珍。临风空伫立，叹息此微诚。
达摩洞
作者：焦竑
朝代：明
体裁：五言律诗

禅龛沿绿屿，石洞俯沧波。风雨江声壮，鱼龙夜气多。停杯今日望，飞锡向时过。欲问西来意，疏钟度薜萝。
送君锡游金焦二山
作者：焦竑
朝代：明
体裁：七言律诗

双崖出水势堪凭，才子乘春快一登。槛外烟峦低北固，望中云树接金陵。风回两岸闻人语，雨过千帆乱佛灯。好为吾家寻旧隐，洞门萝薜翠层层。
送吴伯恒太守之杭州
作者：焦竑
朝代：明
体裁：七言律诗

东方千骑拥征桡，凉入离亭酒半消。天竺雁来芳草歇，秣陵人去碧云遥。六桥衰柳吟风叶，八月寒江急暮潮。君到扁舟劳问讯，有无高士在渔樵。
雨花台
作者：焦竑
朝代：明
体裁：五言律诗

南郭高台迥，乘春数散愁。雨馀千嶂立，树杪一江流。地拥莺花胜，情兼水石幽。角巾差自得，端合老林丘。
雪湖老人墨梅
作者：焦竑
朝代：明
体裁：古风

湘江水落零雨丝，罗浮遥遥梦难期。华光一逝孤标绝，貌得寒梅第一枝。肌肤绰约如冰雪，翠袖轻盈弄明月。篱根竹外无人知，瘦影横波共清绝。刘生刘生老弥壮，半幅轻绡传意匠。剡溪美人襟抱奇，对此悠然得真赏。披图飒飒生微风，春入寒岩雪渐融。恍疑身向孤山道，十里林峦香雾中。
题顾侯明月轩二首·其一
作者：焦竑
朝代：明
体裁：五言律诗

卜筑凤城隈，亭轩傍水开。闲门明月下，芳草故人来。说剑光生座，弹棋雾湿苔。忽闻鸡唱动，起舞思悠哉。
题顾侯明月轩二首·其二
作者：焦竑
朝代：明
体裁：五言律诗

夜榻吟方稳，春亭饮亦兼。秪缘花泛泛，翻爱月纤纤。薄露难过砌，微云不满帘。所欢时宴坐，清影若为淹。
兰舟渡
作者：照影
朝代：明
体裁：七言绝句

兰舟古渡已茫然，云外山横百渎烟。留得龙堂钟磬响，寺门长泊洞庭船。
扫苔
作者：照旋
朝代：明
体裁：五言律诗

久雨滋苔力，青钱塞径荒。扫之空夜露，留也待秋霜。鹤迹冷无衬，龟行滑不妨。敛归林下去，护菊久含香。
夜坐
作者：照梵
朝代：明
体裁：七言绝句

茅屋坐来山寂寂，江城风冷漏迟迟。老僧不是悲长夜，此意惟应秋月知。
水底竹影
作者：照楞
朝代：明
体裁：五言律诗

回溪日澄湛，竹影倒寒清。如箦竹间立，何因水㡳生。凤来栖不得，鱼过触还惊。每日微风起，湘君梦里声。
挽大年法师
作者：照源
朝代：明
体裁：五言律诗

影堂灯永夜，想像似安禅。授法两三子，深心二十年。矮松才挂月，新塔已生烟。气结更何语，徒为叹逝川。
挽大年法师
作者：照源
朝代：明

影堂灯永夜，想像似安禅。授法两三子，深心十二年。矮松方挂月，新塔已生烟。气结更何语，徒为叹逝川。
老僧
作者：照源
朝代：明

早得安心法，柴门岂浪开。发长难剪雪，衣故不容埃。屈指僧中腊，寻思云外来。恐伤虫蚁乐，常诫坐莓苔。
落花
作者：照源
朝代：明
体裁：五言律诗

飘零思雨露，撩乱点苍苔。苦被风常扫，因伤春斗开。娇莺歌绿转，痴蝶想红来。事尽如花事，荣时瘁亦催。
落花
作者：照源
朝代：明

飘零思雨露，撩乱玷苍苔。苦被风常扫，因伤春斗开。娇莺歌绿转，痴蝶想红来。事尽如花事，荣时瘁亦催。
题指月庵
作者：照源
朝代：明
体裁：五言律诗

短扉将绿掩，小径倚村斜。老树借菭叶，新桐布屋花。渔歌传外港，鸥梦立前沙。静者离言象，门题指月家。
题指月庵
作者：照源
朝代：明

短扉将绿掩，小径倚村斜。老树借藤叶，新桐布屋花。渔歌传外港，鸥梦立前沙。静者离言象，门题指月家。
萧湖纪游
作者：熊人霖
朝代：明
体裁：古风

春来正三旬，春晴连三日。好友招我游，郊外收春色。行行沙池东，遂及南城侧。古祠肃衣冠，精舍扃云石。怀古仰高贤，谈禅钦逸客。池上曲通波，上有名园迹。颓垣透亭台，水树疏篱隔。凫渚落猿岩，由来亦陈迹。言过青旭楼，登城迤东北。右盼足松林，左顾饶甲宅。谯楼鹳枝危，琳宫蛟锁涩。比屋十万家，烟生炊草湿。幸喜蒙岁穰，时闻歌帝力。傍城为横涂，国制禁居室。太平今无事，人家住颇密。乍见开翠楼，骇瞩满朱橘。日加霜色鲜，春华看秋实。得此一快目，不觉城尖仄。下瞰慈云庵，飞榭压池碧。旁有数亩田，土膏将发脉。北下永和门，城外旷阡陌。遥看蚬子湖，树色尚有无。前至董家窑，抟埴好型模。铁线港可望，渔舟放鹈鹕。歙贾竞漂布，白虹渴饮湖。傍堑藤稍拂，依村桃树疏。徘徊瞻野景，迤逦上甃途。周庐何穰穰，夏屋自渠渠。吴越船争集，楚蜀货可居。近市晏婴宅，草元杨子庐。衣冠旧蝉联，伯仲总龙驹。风雅流辈伯，罗绮映阶除。愧我非惊座，对君欲缺壶。相携大堤上，陂湖何沆漭。曲水数里通，支塘亦颇广。闻有锦芙蓉，万片秋塘长。亦有锦鸳鸯，游戏双来往。三月春波深，艇子可打桨。十月嘉鱼肥，鲜鳞起寒网。此时景未舒，循堤已堪赏。暂入辟疆园，亭榭亦轩厂。花逐东风去，石竞寒松爽。沧海是桑田，何用慨以慷。且回一饭过，载酒泛瑶河。小奚聊歌吹，风散水声和。放棹下经堂，孤烟古树多。西山澄暮霁，天半郁嵯峨。回船日欲落，曛红射碧波。光似玻璃盏，纹如杏子罗。扬子洲中晚，烟霭蔚蓝拖。舍舟窑市尾，分袂龙沙阿。城边挂北斗，搔首一高歌。
麻姑山
作者：熊人霖
朝代：明
体裁：古风

瑶池西海外，白云何英英。王母怡妙颜，怜此尘中人。东过匡续庐，南顾子骞亭。偶然眷兹地，青鸟下云岑。此中鸟爪女，欣然得逢迎。劳劳周穆王，何似王方平。
三门砥柱
作者：熊兰
朝代：明
体裁：五言律诗

一径通幽壑，孤亭倚碧岑。峰高碍鸟度，泉急听龙吟。墙藓留春色，庭槐障午阴。停骖读碑刻，仰见济艰心。
三门砥柱
作者：熊兰
朝代：明
体裁：七言律诗

狂澜震荡自优游，彷佛云间结蜃楼。一柱擎天真独立，两山排闼更遭周。根蟠下土坤维固，势拔中流地脉浮。极目纵观应不压，百年能得几经游。
上元和廷实韵兼怀献吉
作者：熊卓
朝代：明

今夕复何夕，千门候月明。浮云生汉苑，积雪霁秦京。漏下车尘暗，宫中火树晴。美人一水隔，伫望泪盈盈。
中秋同献吉诸公登镜光阁是夜无月
作者：熊卓
朝代：明

群驺驾言返，暮霏拥林塘。出寺复入寺，嬉游殊未央。支公素耽客，展席临中堂。银膏照四壁，团月出未光。迟迟动深酌，语静闻啼螀。爰以结欢好，婉㜻金玉章。愿为云中鹤，比翼同翱翔。
书献吉扇面
作者：熊卓
朝代：明
体裁：五言绝句

游人归欲尽，流水去何已。高谈转忘情，山青云靡靡。
写厅壁桃源图
作者：熊卓
朝代：明

圣皇御海宇，邈无夷夏分。群才争洗濯，凤凰游中原。乘时佐休治，史籍腾清芬。闻有武陵源，流水隔尘喧。当时避秦者，此地忘朝曛。花飞嵓畔雨，月落松间云。引领无翊戴，低头麋鹿群。住世长子孙，徒喧晋宋文。悠悠竟芜没，遗踪安足论。
出居庸
作者：熊卓
朝代：明

沙上望行人，日暮愁心绝。江南四时春，边地五月雪。
和何仲默游灵济宫韵
作者：熊卓
朝代：明

乍识花源路，潇然世外居。玉坛秋雨冷，紫阁昼阴虚。餐玉传奇诀，抄方检异书。却怜城市客，羁束未能疏。
和复李献吉怀韵
作者：熊卓
朝代：明

暂出边关道，亲交念别群。新芜炎雨长，远树夕阳分。路险平连塞，屯閒乱点云。无眠山馆夜，惆怅正思君。
和献吉晚出禁闼
作者：熊卓
朝代：明

遥望朱门启，宫花映绣盘。年年春二月，燕子入长安。
和老杜曲江对酒诗韵闲遣
作者：熊卓
朝代：明

野老山云去复归，沧江心事与依微。高天院落风花乱，迟日楼台燕雀飞。病里岂知人事改，忧来翻念宦情违。春光日日催行棹，草色河边上客衣。
寓大寺留题
作者：熊卓
朝代：明

今朝方外堪乘兴，廿载江湖只梦思。老去烟花休浪笑，向来猿鹤果相疑。松根草坐春从暖，竹里溪行昼每迟。世虑久知非我意，人间何物更多岐。
居庸馆中
作者：熊卓
朝代：明
体裁：五言律诗

太行来万里，天险冷陉西。银海围弓剑，金城列鼓鼙。近关烟火盛，绝幕塞尘低。想像犁庭日，忧时意转迷。
居庸馆中
作者：熊卓
朝代：明

隘地关门拥，山楼鼓角传。长风吹不歇，塞草自年年。
山中口占
作者：熊卓
朝代：明

乱石苍松径，蔼蔼春风和。白云不作雨，空占碧山阿。
山西郊闻莺
作者：熊卓
朝代：明

冉冉郊西路，繁烟弄柳条。东风殊解意，催送鸟声娇。
岁晏和仲默韵
作者：熊卓
朝代：明

天涯寥落客，岁晚独含思。白日当空速，归云带雪迟。风烟怜去住，节物怆心期。对酒那能乐，摅怀一赋诗。
巡广过家朱君佐设饮寺中有赠用其韵复之时君佐书考北上
作者：熊卓
朝代：明

野堂高会麦秋天，忆共攀花十二年。座对薰弦如昨梦，棹迎芳草又离筵。乘时鸾凤云霄立，抱日鱼龙泽国眠。只恐天涯来雁少，瘴乡秋色渺风烟。
怀京友
作者：熊卓
朝代：明

阆苑十年同会好，沧江千里独栖安。燕台远树春云暗，楚馆繁花昼雨寒。不分山钟摇梦促，无端海鹤度书难。伤心桂棹风波隔，日晏空歌澧有兰。
怀友
作者：熊卓
朝代：明

驿路连云暗，溪朝带月浑。美人不可见，此夜欲销魂。
怀友人
作者：熊卓
朝代：明

昔别柳条绿，如今霜叶翻。思君独无语，寒日下荒原。
散步
作者：熊卓
朝代：明

憩马野田外，萋迷碧草原。鸡鸣岩下寺，犬吠洞中村。远水遥空色，残阳过雨痕。野情云共逸，中岁向林园。
春兴
作者：熊卓
朝代：明

尘世光阴徒草草，林居风物亦菲菲。花间雨湿身常惯，竹里月明人乍稀。迟日暖薰幽涧草，春云新长北山薇。沧江白鸟知人意，恋恋沙桡故不飞。
春兴·其一
作者：熊卓
朝代：明
体裁：七言律诗

尘世光阴徒草草，林居风物亦非菲。花间雨湿身常惯，竹里月明人乍稀。迟日暖薰幽涧草，春云新长北山薇。沧江白鸟知人意，恋恋沙桡故不飞。
春兴·其二
作者：熊卓
朝代：明
体裁：七言律诗

午榻醒来睡思足，萧然庭树雨声清。安贫原宪元非病，乐志陶潜不爱名。烟水泼堤鸂鶒乱，花香落涧鹧鸪鸣。逢人若问渔樵业，海月山云各有情。
春日病怀
作者：熊卓
朝代：明

薄暄天气弄阴霏，庭草青青过客稀。浩荡烟桡横野浦，依微夕鸟度山扉。花经伏雨□□乱，树觉繁云旅思飞。枉藉东风与披拂，病来肌骨不胜衣。
春日谒陵途中
作者：熊卓
朝代：明

耳畔闻啼鸟，悠悠客路情。山城春共远，花发不知名。
春水和杜子韵效其体
作者：熊卓
朝代：明

何处水来骤尔强，涨号彻夜谁能当。开门江槛已不见，几个轻鸥浮席傍。
有怀
作者：熊卓
朝代：明
体裁：五言绝句

展卷春日迟，轻阴闭香阁。旧雨人不来，鸟哢闲花落。
汪司骥席上对菊
作者：熊卓
朝代：明

锦席秋轩流客觞，阶除迟菊恋年芳。翠条苒苒初经雨，青蕊娟娟欲候霜。幸为分回供阒寂，空然别去梦寒香。小车如觅东溪路，古屋疏篱是醉乡。
游感山用老杜韵
作者：熊卓
朝代：明

野寺来游记往年，入门流水漫潺湲。交游白首怜谁在，尘路青山有梦传。禅榻卧云疑隔世，暮钟闻浦未回船。春潮来往君休问，无事沙鸥只晏眠。
用前韵怀友
作者：熊卓
朝代：明

幽栖白鸟甘分席，浊酒春风只掩门。谷口岂无停骥宅，南阳实有卧龙村。高天野寺烟花豁，细雨河桥草树浑。多病独愁稀会面，古来交道与谁论。
登翠华岩
作者：熊卓
朝代：明

胜地来过双眼明，翠华岩上春日晴。水禽飞来浦溆静，山郭浮近川湖平。浓花古洞幽幽发，细雨寒原黯黯生。游宦偶然耽野趣，题诗长忆谢宣城。
秋日过南湖小馆
作者：熊卓
朝代：明

西风落叶冷侵衣，坐倦江楼思入微。鸟逐午云过竹径，鸥翻秋水上苔矶。閒花幽草各自媚，社燕宾鸿相背飞。自分心情浑吏隐，风光传语莫相疑。
立春
作者：熊卓
朝代：明

岁前三日春归早，庭树东风款款吹。野屋尚稀花照眼，江门应有鲙鱼丝。高堂云物供时赏，久客山川动远思。短世行藏方自爱，任教斑鬓渐差差。
立春
作者：熊卓
朝代：明

紫阁晴云流复道，竹门初日丽芳尘。篱前雪水绕村白，湖上柳条垂路新。冷雨凄霜应却避，流莺乳燕漫逢辰。独怜汉使浮槎近，翘首星河万象春。
立春闲述
作者：熊卓
朝代：明

画角传春春意喧，菜盘争巧出高门。无多冻雪留城堞，那有东风下禁垣。江阁潇疏鸿雁杳，野塘历乱鹭鸥繁。风光入眼颇生兴，策马寻花到远村。
经姑苏有感
作者：熊卓
朝代：明

阖闾城边回短棹，行行烟柳入江皋。萋迷碧草吴宫里，春色年年发绛桃。
见新燕有怀
作者：熊卓
朝代：明

城隅有高馆，宴坐常寂寥。海燕及春来，双飞还旧巢。昔去谁所迫，今来谁所邀。何事同心人，一去邈难招。
见白发有感
作者：熊卓
朝代：明

四十年馀添白发，却因头白忆青春。初缘愁病斑斑出，自落风尘种种新。已讶入梳纷满面，每于临镜一伤神。官途役役羞看汝，勋业犹惭报主身。
观春水有感
作者：熊卓
朝代：明

二月烟涛天际来，病怀忧思一登台。湿云屯树莺新到，鸣雨洒江花乱开。坐浪渔舟终远去，横空隼鸟亦低回。香蘋欲采汀洲远，目断兰桡心更哀。
观江涨咏怀
作者：熊卓
朝代：明

拍江忽传春水涨，柴扉即傍浪花开。帆冲急雨篱前落，鸥逐奔涛树里来。已被风光时引眺，况多愁病独登台。欲行何处有舟楫，迟日蘋风生野哀。
赠友人约往看菊
作者：熊卓
朝代：明

爱汝野亭风日幽，寒花石路晚云稠。关心异品虚看谱，满目清霜可负秋。仙侣自应吟阆圃，儒衣能许坐寒流。草堂空闭閒风雨，为惜年芳易白头。
过清远峡
作者：熊卓
朝代：明

粤江啼尽鹧鸪声，世路偏伤客子情。野水带潮归别浦，峡云含雨过高城。当时田畯休相避，对面沙鸥莫浪惊。北望亲庭飞鸟尽，溪鳞渚笋正堪烹。
送人赴道州任
作者：熊卓
朝代：明

月照河台酒，离情那可消。衡阳飞鸟尽，君去更迢迢。
送同寅郭鲁瞻犒戎宣府同廷实伯明
作者：熊卓
朝代：明

袅袅垂杨拂御沟，青青芳杜遍春洲。三关路接边城迥，独树云移使节幽。月映寒塘生远梦，莺啼深院乱新愁。丈夫早试安边策，坐制河山百二秋。
送客南还有感
作者：熊卓
朝代：明

遥望城南道，青青草色新。春风生锦棹，时送楚江人。
送客城南
作者：熊卓
朝代：明

杨柳河桥馆，春风倒玉壶。离情不可道，江路满蘼芜。
送朱君佐应朝北上
作者：熊卓
朝代：明

花封暂假金闺彦，棨戟遥临剑水清。芳草几年劳别梦，寒云十月倍离情。居人愁望青凫远，仙侣同飞彩鹢轻。贾谊定应前席问，经纶知不负苍生。
送献吉归里
作者：熊卓
朝代：明

相送转惆怅，天寒闻暮钟。高鸟去不息，浮云来几重。河关经旧垒，墟里对孤松。结束平原骑，翩翩塞北逢。
送王衍之还陜和廷实韵
作者：熊卓
朝代：明

绕绕郊门道，沙寒驿路微。烟花行客晚，京洛故人稀。野岫孤云没，春山独鸟归。秦川隐关塞，一望一沾衣。
送许给事中启衷使交趾二首
作者：熊卓
朝代：明

春明发车骑，合沓集川原。美人使绝域，相送东郭门。君去岂徒然，能令中国尊。邈矣南荒地，于今过使君。蛮王拜帝敕，草木识人文。日月舆图外，应歌铜柱勋。
送许给事中启衷使交趾二首·其一
作者：熊卓
朝代：明

春明发车骑，合沓集川原。美人使绝域，相送东郭门。君去岂徒然，能令中国尊。
送许给事中启衷使交趾二首·其二
作者：熊卓
朝代：明

邈矣南荒地，于今过使君。蛮王拜帝敕，草木识人文。日月舆图外，应歌铜柱勋。
送陈文鸣
作者：熊卓
朝代：明

潇湘从古称佳境，冥漠江湖梦见之。竹浦娟娟风色净，花垣苒苒昼光迟。香轮芳草客未倦，短笛孤舟人更吹。独有美人图画里，楚天烟水总堪思。
送顾进士使浙纂修
作者：熊卓
朝代：明

漠漠江湖生远愁，青青兰杜绕芳洲。烟林对酒浓花发，夕馆怀人长汉流。吴下清风过旧宅，越中啼鸟伴行舟。公馀定自多词赋，司马才高更胜游。
采莲曲
作者：熊卓
朝代：明

采莲复采莲，盈盈水中路。鸳鸯触叶飞，卸下团团露。
野坪为冯治之作
作者：熊卓
朝代：明

古树蔼丛薄，修原带郊坰。悠悠天容展，瀰瀰地势萦。桑麻荫其中，朝暮闻雉鸣。游者终良辰，樵牧日营营。倦翼集幽林，归云野墅横。游子抱真性，念此动高情。宠盛功弗居，终以托吾生。
除日杂怀
作者：熊卓
朝代：明

孤城晓角清霜度，近市柴门旭日开。羌笛戍关情欲断，兰桡沙际首空回。风尘荏苒催蓬鬓，云物凄凉恋古台。却忆帝乡仙驭远，漫天雨露不胜哀。
寄衣
作者：熊叶飞
朝代：明

寂寞深闺夜，挑灯纫素衾。短长今世样，新旧美人心。欲雨风难定，将寒雪易侵。糟糠堂不下，关切到于今。
春情
作者：熊叶飞
朝代：明

行乐芳春日正长，人情宜暖又宜凉。无端飞过双蝴蝶，忽动花香暗断肠。
樵者
作者：熊叶飞
朝代：明

野树林深入眼欢，山巅荒径正漫漫。陇云出处薪挑冷，瀑水飘来衣带寒。挥斧丁丁谷应响，观棋历历梦催残。夕阳遥听歌声急，石磴纡回下碧峦。
闺情为妹瑶飞作
作者：熊叶飞
朝代：明

欢愁不定意迟迟，别有幽情绿水湄。玉手折来堤上柳，结成如意寄相思。
堂联
作者：熊廷弼
朝代：明
体裁：联

三元天下有；两解世间无。
新卜东园
作者：熊廷弼
朝代：明
体裁：七言律诗

为爱池塘好避喧，新开别业向东原。梅山树绕斜连谷，莲渚桥通直到门。传是旧时花柳巷，朅来漫作桔槔园。主人初领林泉事，镇日经营不惮烦。
过憾这关
作者：熊廷弼
朝代：明
体裁：五言律诗

两年关上路，三度病中过。衰为沙场早，愁缘世网多。逐臣甘粪土，举国惊风波。涕泣三朝事，驰驱敢惜他。
花坞贞泉
作者：熊廷相
朝代：明
体裁：五言律诗

身比银瓶洁，丝绳不肯牵。燕云怀北阙，江月冷南天。匿绶为君计，沉珠不自怜。盟心清彻底，汲井共泫然。
穿云栈
作者：熊开元
朝代：明
体裁：七言绝句

尽日凝云谷口封，倦还飞鸟亦迷踪。何如近借齐厨钵，鞭取耕烟白耳龙。
劝忠祠落成在铜岭
作者：熊德
朝代：明

禅林近有劝忠堂，路入铜冈草木香。山色未能忘义气，水声犹似颂勤王。千金谁种祇园树，三径新成烈士场。从此东官添胜迹，山灵今始发幽光。
德风亭
作者：熊戴
朝代：明
体裁：古风

天下多名山，太行居第一。泽潞伯仲间，上党天之脊。屹立界中原，形势控南北。千秋万古松，于焉杳无迹。瞻彼德风亭，巍然峙孤立。德犹天地风，风犹君子德。德风惟得人，何草不狼籍。嗟彼德风亭，在德不在饰。冰湍味更佳，雪乳泛玉液。轩窗瞰危台，垂云纪奇石。我来憩此亭，登临览八极。十年尘土襟，抖擞豁胸臆。挹此德与风，无忧亦无戚。矫首望太行，太行山自碧。写诗招义阳，义阳不可得。日暮下亭来，令人三叹息。
得赵汝师太史书
作者：熊敦朴
朝代：明
体裁：五言律诗

章台犹旅食，珍重故人书。自是飘零久，非关记忆疏。野花红更发，官柳绿仍舒。浩荡乾坤意，吾生总不如。
临江仙·和晁无咎作
作者：熊文举
朝代：明
体裁：词

却忆章门三月暮，湘帘宿雨初收。落霞低处棹归舟。江波风卷立，吹动古今愁。往事不堪频矫首，画眉斜月微钩。可能闲上小红楼。花光迷晚霁，草色媚芳洲。
临江仙·和贺方回韵
作者：熊文举
朝代：明
体裁：词

忆得当初行乐地，玉楼人貌翩翩。淩云赋就意飘然。科名宜晚进，文采重芳年。春色不知人事改，垂杨垂柳堪怜。旧家燕子傍谁边。孤灯残雨后，短笛落花前。
临江仙·忆
作者：熊文举
朝代：明
体裁：词

不是芳姿知几日，低徊又隔轻容。海棠开尽绿阴浓。雨沉金屋暗，风断玉箫空。苦欲留春无计策，青门车骑匆匆。君看流水各西东。画楼人倦眺，银烛已烧红。
京口
作者：熊文举
朝代：明
体裁：七言律诗

得从京口泛扁舟，一叶粘天汗漫游。树色欲迷千里浪，涛声犹撼六朝秋。乾坤有位同浮梗，钟鼓何方报上头。无限兴亡千古恨，山门终为玉围留。
南乡子·忆旧
作者：熊文举
朝代：明
体裁：词

秋色集帆樯。一带伤心路茫茫。记得邮亭，曾系马斜阳。人在红楼倦晚妆。往事隔星霜。门巷愔愔砌草荒。崔护重来，应不改凄凉。燕子呢喃话短长。
大酺·怀古和曹秋岳
作者：熊文举
朝代：明
体裁：词

一片淮清波底月，迢递钟山何处。飞烟迷燕幕。有百种呢喃，差池相妒。桂子三秋，荷花十里，曾忆当年事否。更结绮临春，奈美人尘土，风流已误。况雨汛糟丘，风喧歌管，泪干丝絮。飘零如逆旅。看魂梦、千里随烟渡。宁知道、花晨月夕，地角天涯，乌啼更有谁回顾。春去几多时，烦问取、怎生留住。恨芳草、斜阳路。青山相忆，见说高门如故。鲍照芜城欲赋。
好事近·春归
作者：熊文举
朝代：明
体裁：词

一向怕春归，愁问落红消息。听得卖花人说，欲留春无力。风风雨雨望江乡，一带伤心碧。庭前双燕来栖，倘有谁相识。
念奴娇·偶作
作者：熊文举
朝代：明
体裁：词

东风薄幸，吹绿水波纹，萍开复合。月华飞上，翠云堆放出。丹青楼阁。十载佳期，三年幽恨，渺渺江湖阔。无计翱翔，俯仰太虚寥廓。昨有梦到乡关，猛被惊回，喔喔鸡声恶。云破小窗星澹宕，和梦今宵不作。鹤怨空严，猿啼晓树，怎得还山乐。问沈家令，淹淹带围如削。
扑蝴蝶·和宋人韵
作者：熊文举
朝代：明
体裁：词

想见章门，嫩柳明江岸。寻芳何处，画桨归来晚。楼头金蜡微曛，户外银船正满。甚处悠悠歌管。春宵短。玉人独自惆怅，凭栏伤春懒。流云香雾，匆匆风吹断。诗题蜀锦难封，泪滴湘波共远。谁与商量冷暖。
江楼曲
作者：熊文举
朝代：明
体裁：古风

楼外飞花迷古道，匣中秋水催愁老。蒲帆无力趁南风，酹酒酬神神罔功。纱窗黯澹销惊雨，向晚殷勤加白苧。明朝傥有上濑船，为写音书寄夫主。沙头树拱如人立，鹭鹚行过青山白。谁言江月不同天，千里飞光照颜色。
石洲慢·用高季迪韵
作者：熊文举
朝代：明
体裁：词

开遍海棠，鹤。步闲阶，莓苔潇洒，春来愁恁，石黛慵拈，金罍懒把。飞絮游丝，当年尽付东风，梦回香阁犹沾惹。何处觅云笺，把伤心暗写。艳冶。忆昔分携，画舸难牵，夕阳将下。且伴庭院，梨花无端雨打。如今抛掷，纵有铁石肝肠，伶仃只等檐间马。回首暮云迷，又归鸿到也。
祝英台近·归思
作者：熊文举
朝代：明
体裁：词

听钟声，催日暮。打叠愁千绪。暗想当年，门掩梨花雨。东风一段销魂，夕阳古渡。看落落、寒鸦无数。谁消阻。又独自个羁栖，萧然在逆旅。万里庭闱，岵屺迷烟雾。是春光同我来，春再来欤，却不解、还将我去。
菩萨蛮·春晓
作者：熊文举
朝代：明
体裁：词

海棠花下窗纱碧。伤心一带轻波溢。无计可留春。殷勤劝玉人。苔青红雨嫩。缓蹴淩波衬。扶醉晚香归。双双蝴蝶飞。
蝶恋花·和萧竹屋
作者：熊文举
朝代：明
体裁：词

海棠烟湿东风软。记得当时，絮语朱栏畔。燕子未归空目断。惜花又过春多半。何处台翻玉管。明月当头，那解伤心怨。已是风鬟云鬓乱。推窗莫遣嫦娥看。
过易水
作者：熊文举
朝代：明
体裁：五言律诗

意愤无成败，当年太子丹。雨馀青督亢，风起白衣冠。一匕龙魂夺，三歌马角寒。渐离虚击筑，酒伴不生还。
醉落魄·题芍药，用张于湖韵
作者：熊文举
朝代：明
体裁：词

围红蘸绿。一抹明霞娇似束。等閒莫遣眉妩蹙。爱惜金铃，怎禁风霾毒。相思银烛高烧独。阑珊舞破山香曲。重来暗记题门熟。点碎苍苔，尚有淩波蹴。
东皋即事二首·其一
作者：熊明遇
朝代：明
体裁：六言诗

门外平畴涨绿，楼前畸墅铺红。家本耕田山北，人今避世墙东。
东皋即事二首·其二
作者：熊明遇
朝代：明
体裁：六言诗

紫鲤春潮活活，黄鹂夏木阴阴。竹下茶炉烟起，床头酒瓮香深。
咏藕·其一
作者：熊明遇
朝代：明
体裁：七言绝句

秋深素节出污池，浑似江梅雪里枝。拾取寒香清浸月，仙人掌上露凝时。
咏藕·其二
作者：熊明遇
朝代：明
体裁：七言绝句

寻芳人尽看荷花，荡漾荷珠照晓霞。菂苈紫苞新采后，西风剪出玉槎牙。
春皋即事
作者：熊明遇
朝代：明
体裁：七言排律

杨柳依依护草堂，几天新雨沃群芳。郊原本是云为屋，墅圃还添竹作墙。细水平流通曲岸，高山远照落横塘。游鱼泼泼摇池阔，啼鸟喈喈弄昼长。客子寻花过野店，农夫编黍葺荒庄。烟霞作伴堪消渴，麋鹿同游岂病狂。但向杯中时引满，何须户外问行藏。凭人说尽安危事，江上春风燕几行。
桃花
作者：熊明遇
朝代：明
体裁：五言绝句

春归南浦早，渌水桃花塘。灼灼红烟里，金羁骑玉郎。
江洲筑文峰·其一
作者：熊明遇
朝代：明
体裁：七言律诗

龙沙盘曲北城阿，复有长洲夹大河。天送水云归碧岛，地回山岳列青螺。金莲座上人王塔，银汉槎边织女梭。莫是龙门撑砥柱，诞敷文教古来多。
江洲筑文峰·其二
作者：熊明遇
朝代：明
体裁：七言律诗

高城一片古洪州，贡水滔滔向北流。渔笛乍吹红树远，雁声遥度白云秋。人烟万井闻鸡犬，剑气三更射斗牛。为报百川朝此地，请看江际起岑楼。
江渚即事
作者：熊明遇
朝代：明
体裁：五言排律

寒轻江渚碧，烟满市楼青。打鼓船开岸，鸣榔鹤起汀。远村交老树，芳草藉新亭。渔子将竿挂，舟人把柁停。澄空飞白鹭，浮霭隐蜻蜓。晚对西山好，岚光作画屏。
白纻词
作者：熊明遇
朝代：明
体裁：乐府曲辞

华袿丽服郁金香，微波流盼嚼清商。纵体迅赴舞衫长，明月在天杂镫光。杯盘狼籍夜未央，朱丝牢系双鸳鸯。天河耿耿乌鹊梁，双星小小渐台傍。牵牛织女遥相望，乞巧楼前枉断肠。转漏明月低西方，堕髻流云归洞房。
竹里
作者：熊明遇
朝代：明
体裁：五言律诗

竹里雩西宅，城南古豫章。水田春浸绿，云树晚拖黄。菊圃兼书圃，农庄带墨庄。求羊来曳履，吾与咏沧浪。
纯阳观
作者：熊明遇
朝代：明
体裁：七言律诗

丘林傍近巷门东，院砌幽深草树丛。流水菊香丹井浅，古坛松老鹤巢空。优游独往携长剑，笑傲随时御冷风。浮白大呼楼上酒，秋槎一降海天中。
采莲曲
作者：熊明遇
朝代：明
体裁：乐府曲辞

采莲泾里人如玉，隔水红衫罢新浴。鵁鶄抱颈喋莲花，莲茎犹带鸳鸯足。木兰舟上浩歌回，婉转黄莺初出谷。谁家骏马驻金塘，月照波心空踯躅。
钓舟
作者：熊明遇
朝代：明
体裁：七言绝句

竹竿溪上钓鱼舟，洞口桃花信水流。晓月半轮新雨霁，春山缺处是严州。
雉子斑
作者：熊明遇
朝代：明
体裁：乐府曲辞

雉子斑，朱冠锦臆羽翾翾，朝饮泽中暮未还。可畏艾如张，耿介徒摧残，何不高蜚远举鸣青山。
奉命征西蜀
作者：熊昭宙
朝代：明

帝命旌旗分蓟北，臣随鞭弭出荆南。元戎宝盖凭雕辇，上将金鞭驾紫骖。马饮岷江吞日色，剑光巫峡破烟岚。此身报国休言瘁，圣主恩深恐不堪。
春日会师瞿塘雨中王咏商水部见招同杨漪翁明府望巫山高处
作者：熊昭宙
朝代：明

东风幕府对霞觞，雨夜论心兴转长。山入大夔分楚蜀，客从诗赋忆王杨。夭桃花绽三春色，细草风生二月凉。终宴不知更漏促，醉来犹欲咏高唐。
云山清晓
作者：熊昱
朝代：明
体裁：七言绝句

层峦叠嶂宿云横，芳树飞花扑地轻。荏苒晴光山外晓，霞明岚彩自天成。
登岳阳楼
作者：熊概
朝代：明
体裁：七言律诗

巴陵城上岳阳楼，楼外长江日夜流。帘卷断云衡岳晓，窗含残雨洞庭秋。东南胜概留清赏，唐宋衣冠叹昔游。倚遍阑干重吊古，蒹葭零落不胜秋。
涂中述怀简张宪副用中李布政昌祺
作者：熊槩
朝代：明
体裁：五言排律

北阙黄门客，南宫粉署郎。新诗淩鲍谢，妙翰继钟王。儤值趋青琐，雠书向玉堂。遭逢怀圣主，眷顾倚储皇。超擢之南越，旬宣共一方。分符来上苑，持节去遐荒。匹马炎蒸路，双旌瘴疠乡。豺狼应遁迹，恩泽巳宣扬。桂岭开秦塞，苍梧拓汉疆。野人疏制度，蛮俗少冠裳。晓白溪多雾，冬青树不霜。四时榕叶暗，五月荔支香。交谊怜君笃，乡情愧我凉。别离宁有恨，会客岂能忘。倾盖酬知已，分簪祇自伤。明朝故园雨，回首思茫茫。
雨后江行
作者：熊槩
朝代：明
体裁：五言律诗

早出馀杭郭，微茫晓色开。画船江上别，绿树水边回。酒为离人劝，诗因细雨催。故人凋谢久，惆怅不胜哀。
春日同诸宗侯游章江寺
作者：熊洪
朝代：明
体裁：七言律诗

苍茫远树接天齐，矫首扶筇溪复溪。寺峙江滨舟似屋，春归沙岸絮如泥。松风恰响幽人梦，花雨宁邀俗士题。谁念王孙芳草绿，等閒游过画桥西。
潇湘雨意图
作者：熊直
朝代：明

万竹丛深日未晡，寒江烟雨翠模糊。东风无限潇湘意，却倚篷窗听鹧鸪。
立秋后有怀京洛诸故旧
作者：熊直
朝代：明
体裁：古风

秋序昨夜至，炎蒸尚复然。青山不改色，黄叶堕我前。物性固细微，乃得气之先。人生宇宙间，俛仰终百年。质非金石固，岂得恒雕镌。朱颜亦易失，皓发无由玄。念我平生友，聚散如云烟。行止固不齐，所赋良由天。昨寻东篱菊，欲买南山田。安分乃吾事，富贵甘弃捐。
蓟门秋夕
作者：熊直
朝代：明

清漏迟迟月转廊，博山销尽水沉香。重城不锁还家梦，两夜分明到故乡。
送边将还旧镇
作者：熊直
朝代：明

易水长城本旧丘，旌旗西上路悠悠。朝吹出塞羌胡笛，夜坐筹边古戍楼。饮马直从青海上，射雕还过黑山头。玉门关外思归老，定远应辞万户侯。
手植桧
作者：熊相
朝代：明
体裁：五言律诗

夫子庭前桧，传来夫子栽。霜皮皆左纽，野火漫馀灰。翠色滋坛杏，虬根上石苔。斯文应未丧，重发待时来。
登北山
作者：熊石儿
朝代：明

何苦入尘网，山高可啸天。采芝时一得，弄日莫能先。径僻无凡客，云深有大仙。武陵人不远，坐待此峰巅。
仙洞云迷
作者：熊茂松
朝代：明
体裁：七言律诗

石坛缥缈乱山围，洞口秋云片片飞。绕郭晴岚钟忽度，隔林烟暝鹤初归。丹台寂莫藏青霭，仙路苍茫隐翠微。不是吹笙临碧落，渔樵何处问柴扉。
大愚晚呗
作者：熊茂松
朝代：明
体裁：七言律诗

郭外萧疏薝卜林，西轩遗迹月沉沉。苍藤尚带前朝色，碧水犹传逐客心。雁阻断魂天际杳，钟惊离恨梦中寻。不堪怀古临孤刹，落日寒风送梵音。
蒙岭积云
作者：熊茂松
朝代：明
体裁：七言绝句

芙蓉翠削乱山头，一片烟岚鸟外浮。几度漫疑仙子旆，洞箫吹彻锦城秋。
龙潭化雨
作者：熊茂松
朝代：明
体裁：七言律诗

百尺澄潭接大河，平田翼翼傍城阿。真仙旧宅仍林壑，古庙空山长薜萝。云锁洞门常作雨，风生溪口忽扬波。祈灵岁岁沾恩泽，龙女持瓶几度过。
题王生卷
作者：熊过
朝代：明
体裁：七言绝句

烽火恒山遍近途，云中南畔是天都。词臣记得瑶池事，王母西传益地图。
上巳日浴温泉
作者：熊鼎
朝代：明
体裁：七言律诗

骊山宫殿锁温泉，天宝遗踪故宛然。绣谷春融丹井火，金波月满鉴池莲。玉颜承宠专恩泽，翠辇来游惜暮年。我亦逢时修禊事，白头空负丽人天。
夜雨中作
作者：熊鼎
朝代：明
体裁：五言律诗

野处迥无邻，谁怜放逐臣。关河万里梦，天地百年身。衣湿胡尘雨，毡寒塞草春。何时老乡国，白发照麒麟。
长安怀古
作者：熊鼎
朝代：明
体裁：七言律诗

立马平原望故宫，关河百二古今雄。南山双阙阿房近，北斗连城渭水通。龙去野云收王气，鹤巢陵树起秋风。英雄事业昭前哲，看取秦皇汉武功。
隐形山云寂禅院
作者：牛化麟
朝代：明
体裁：七言律诗

隐形秋静百林清，旧锁禅堂碧露呈。枫树客来云未散，竹窗僧去月犹明。南来野水鱼龙远，北上群峰虎豹宁。漫忆山川风味好，古公遗化重乡评。
文君井
作者：牛大纬
朝代：明
体裁：七言绝句

临邛歇马问前贤，卓氏当垆自昔传。为爱相如多病渴，故将美酒化清泉。
留别京师诸友
作者：牟伦
朝代：明

行行策马出皇畿，古木霜寒独鸟飞。天上故人青眼在，蜀中诸弟素书稀。秋风故陇云连栈，夜月胡笳露满衣。白发萧萧身万里，不知别后竟何依。
题肃州景
作者：牟伦
朝代：明
体裁：七言律诗

百雉层城万里遥，汉家曾此建旌旄。不闻官吏鸣宵柝，尚有番王款圣朝。贡去天闲皆騕袅，驮来银瓮有蒲萄。于今绝塞无烽警，定远何须戍险劳。